**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 23 Νοεμβρίου 2021, ημέρα Τρίτη και ώρα 15.15΄, στην Αίθουσα **Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς»

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης, o Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης, ο Υφυπουργός Παιδείας και Θρησκευμάτων, κ. Ευάγγελος Συρίγος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Βρυζίδου Παρασκευή, Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Παπαναστάσης Νικόλαος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, πριν αρχίσουμε την ουσιαστική διαδικασία, επιτρέψτε μου να πω δυο κουβέντες για ένα θέμα προσωπικό, με αφορμή τη δια ζώσης συμμετοχή μου και πάλι στις εργασίες της Βουλής και μάλιστα στην Προεδρία της Επιτροπής και την επανεκλογή μου, για την οποία θέλω να σας ευχαριστήσω όλες και όλους, που μου δώσατε και πάλι αυτή τη χαρά και μάλιστα με συντριπτική πλειοψηφία.

Θέλω να ευχαριστήσω όλους, όσοι όλο αυτό το διάστημα με σκέφτηκαν, έστειλαν ευχές, θετική σκέψη, ξεκινώντας από τον αδελφικό μου φίλο, τον Κώστα Καραμανλή και την κυρία Παζαΐτη, τη γυναίκα του, τον Πρωθυπουργό, στο πρόσωπο του οποίου, ευχαριστώ όλους τους Υπουργούς που ενδιαφέρθηκαν, τον Κώστα Τασούλα, τον καλό μου φίλο, τον Πρόεδρο και στο πρόσωπό αυτού, όλους τους συναδέλφους που με τον «άλφα» ή τον «βήτα» τρόπο ενδιαφέρθηκαν για την πορεία της υγείας μου.

Θέλω, όμως, κυρίως, να ευχαριστήσω το Λαϊκό Νοσοκομείο, τη Διοίκηση, στο πρόσωπο της Διοικήτριας, όλους τους εργαζόμενους για τη «μάχη» που δίνουν καθημερινά και την οποία μου δόθηκε η δυνατότητα -έτσι ήρθαν τα πράγματα- να παρακολουθήσω από κοντά. Να ευχαριστήσω τους γιατρούς που στάθηκαν κοντά μου σε αυτή τη «μάχη», τον Καθηγητή, τον Ευάγγελο Φελέκουρα, την κυρία Γκόγκα, τον κ. Σύψα, τον κύριο Ρεβένα, την κυρία Λαμπαδαρίου, τον κ. Ζιώγα, όλους τους άξιους συνεργάτες τους, που όλο αυτό το διάστημα, στήριξαν την προσπάθεια και μου έδωσαν τη δυνατότητα να βλέπω και πάλι με αισιοδοξία το μέλλον.

Θέλω να στείλω, με αφορμή αυτό και ένα μήνυμα προς την Κυβέρνηση, αλλά και τον Υπουργό Υγείας, γιατί μου δόθηκε η δυνατότητα να γνωρίσω πολύ καλά τα παιδιά που δουλεύουν με συμβάσεις και μαζί με το μόνιμο προσωπικό κρατούν τα νοσοκομεία. Όλοι αυτοί οι άνθρωποι πρέπει κάποια στιγμή να μην νιώθουν την αγωνία της ανανέωσης της σύμβασης, την αγωνία της επόμενης μέρας. Θα πρέπει να ανανεωθούν, εγκαίρως, οι συμβάσεις και αργά ή γρήγορα να γίνουν αορίστου χρόνου, διότι, πράγματι, κρατούν μαζί με το μόνιμο προσωπικό, όπως είπα, την καθημερινή λειτουργία των νοσοκομείων.

 Τέλος, θέλω να παρακαλέσω όλες και όλους τους συμπολίτες μας, που δεν έχουν εμβολιαστεί, να το κάνουν άμεσα. Βρέθηκα, μεταξύ των άλλων, στην απομόνωση, σε κλινική COVID για δώδεκα ημέρες, ευτυχώς, χωρίς ουσιαστικά συμπτώματα και αυτό το οφείλω στον εμβολιασμό, διότι αν και ο οργανισμός ο δικός μου ήταν ταλαιπωρημένος, παρ’ όλα αυτά τα εμβόλια με κράτησαν. Με κράτησαν και έδωσα και αυτή τη «μάχη» στην τελική φάση, με τη βοήθεια, ασφαλώς, των γιατρών, των νοσηλευτών, των φαρμάκων, όλα αυτά τα οποία, βεβαίως, υπάρχουν για όλους.

 Όμως, το μήνυμα πρέπει να είναι σαφέστατο προς κάθε κατεύθυνση, να φύγει η οποιαδήποτε σκέψη. Το λέω από την καρδιά μου, πραγματικά, γιατί το έζησα. Αυτός ο κρύος θάλαμος της απομόνωσης, αυτό το περιβάλλον, δεν πρέπει να το ζήσει κανένας και μπορεί να τον αποφύγει, αρκεί να το πιστέψει. Δεν έχει δικαίωμα κανείς να παίζει τη ζωή του κορώνα-γράμματα και σε κάποια φάση να διερωτάται, «γιατί διασωληνώνονται εκτός ΜΕΘ;». Μα, όταν αποφασίζεις να μην κάνεις το εμβόλιο, κοινώς, να παίξεις τη ζωή σου κορώνα-γράμματα, στη φάση της διασωλήνωσης, ίσως, να είναι και πολύ αργά. Ο καθένας πρέπει να προφυλάξει τον εαυτό του, πριν φτάσει σε αυτό το στάδιο. Όλα αυτά τα είδα, τα άκουσα, τα ένιωσα, γιατί κυκλοφορούν μέσα στα νοσοκομεία, έστω κι αν δεν αφορούν όλους.

Και πράγματι, πρέπει το μήνυμα όλων μας, να είναι σαφέστατο, τουλάχιστον, από μένα. Εμβολιασμός και μόνο εμβολιασμός. Δεν θα πω, ότι ο εμβολιασμένος δεν νοσεί, αλλά ο εμβολιασμένος μπορεί, έχει περισσότερες δυνατότητες να ανταπεξέλθει, ακόμη και αν ο οργανισμός του είναι ταλαιπωρημένος.

Με αυτές τις λίγες σκέψεις και τις πολλές-πολλές ευχαριστίες προς όλους, που είμαστε και πάλι μαζί, που δίνουμε πια την καθημερινή «μάχη» -εκπέμπουμε και αυτό το μήνυμα- εύχομαι σε όλους να έχετε υγεία και καλή δύναμη.

Μετά από αυτή τη σύντομη, αλλά ανθρώπινη, όπως το ένιωθα εγώ, παρέμβαση, θέλω να περάσουμε στην ουσιαστική συζήτηση του νομοσχεδίου. Σήμερα, λοιπόν, θα επεξεργαστούμε το σχέδιο νόμου του Υπουργείου Ανάπτυξης και Επενδύσεων, με τίτλο «Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς».

Κατά τη διάρκεια των τοποθετήσεων των δύο πρώτων, όπως συνηθίζουμε, Εισηγητών, παρακαλώ να έχουμε τα σημειώματα με τους φορείς που θα καλέσουμε αύριο, ώστε να τους προειδοποιήσουμε εγκαίρως. Άρα, ετοιμάστε τα και θα περάσει η συνεργάτης της Επιτροπής να τα πάρει, για να μπορέσουμε να ενημερώσουμε.

Σε ότι αφορά στις επόμενες συνεδριάσεις, όπως είδα, υπάρχουν πολλά νομοσχέδια και, προφανώς, υπάρχει πίεση χρόνου και χώρου. Όμως, θα πρέπει αύριο να καλέσουμε τους φορείς. Έχει προβλεφθεί, λοιπόν, αυτό να γίνει τις 16.00΄ στην Αίθουσα της Ολομέλειας. Στη συνέχεια, την Πέμπτη στις 10.00΄, στην Αίθουσα 150, δηλαδή, στην «Αίθουσα Δημητρίου Παπασπύρου», θα έχουμε την 3η συνεδρίαση και τη Δευτέρα, 29 Νοεμβρίου, στις 11.00΄ στην Αίθουσα Γερουσίας, θα γίνει η β΄ ανάγνωση, για να ολοκληρώσει η Επιτροπή μας τη συζήτηση αυτού του σημαντικού, κατά τη γνώμη μου, νομοσχεδίου, ώστε και η Διάσκεψη των Προέδρων που θα συνέλθει την Πέμπτη, να δρομολογήσει τη συζήτησή του πια την επόμενη βδομάδα στην Ολομέλεια.

Μετά από αυτόν τον προγραμματισμό, που, έτσι και αλλιώς, είναι ανελαστικός, όπως σας είπα, για τους παράγοντες που επικαλέστηκα νωρίτερα, να ξεκινήσουμε με τον Εισηγητή της Πλειοψηφίας. Είναι πολλές οι συνεδριάσεις. Άρα, φαντάζομαι ότι και στις επόμενες θα μας δοθεί η δυνατότητα να προσθέσουμε, ό,τι δεν προλάβουμε σήμερα. Όποιος συνάδελφος θέλει να πάρει τον λόγο για σήμερα, παρακαλώ πολύ να το ζητήσει, για να δούμε πόσους ομιλητές έχουμε και να δρομολογήσουμε και εμείς τον χρόνο μας.

Και πάλι σας ευχαριστώ. Καλή αρχή.

Τον λόγο έχει ο κ. Ταραντίλης.

**ΧΡΗΣΤΟΣ ΤΑΡΑΝΤΙΛΗΣ (Εισηγητής της Πλειοψηφίας)**: Εύχομαι ολόψυχα, κύριε Πρόεδρε, περαστικά.

Ξεκινώντας, κύριε Υπουργέ, κύριε Γενικέ Γραμματέα, κυρίες και κύριοι συνάδελφοι, το παρόν νομοσχέδιο του Υπουργείου Ανάπτυξης και Επενδύσεων αποτελεί μία σημαντική πρωτοβουλία της Κυβέρνησης, η οποία συμβάλλει καθοριστικά στην εμπέδωση, ότι η Ελλάδα αποτελεί πλέον, όχι μόνο έναν αξιόπιστο επενδυτικό προορισμό, αλλά, πρωτίστως, μία χώρα που διαμορφώνει σύγχρονη επενδυτική στρατηγική, προσανατολισμένη στις προκλήσεις και τους μετασχηματισμούς του διεθνούς οικονομικού περιβάλλοντος.

Τρία είναι τα μέρη, στα οποία διαρθρώνονται οι προτεινόμενες ρυθμίσεις. Μέρος Α΄, δημιουργία ενιαίου πλαισίου στρατηγικών επενδύσεων μέσω ενοποίησης, αναμόρφωσης και βελτίωσης του υφιστάμενου πλαισίου. Μέρος Β΄, αναμόρφωση του υφιστάμενου ρυθμιστικού πλαισίου του αναπτυξιακού νόμου, ν.4399/2016, βελτίωση της λειτουργίας επιμέρους θεμάτων των προηγούμενων αναπτυξιακών νόμων και βελτίωση του πλαισίου που διέπει την εγκατάσταση αλλοδαπών εταιρειών στην Ελλάδα. Μέρος Γ΄, ειδικές ρυθμίσεις για την ίδρυση και τη λειτουργία των εταιρειών τεχνοβλαστών, δηλαδή, spin-off, όπως συνηθίζεται να λέγονται διεθνώς. Με αυτή τη σειρά, άλλωστε, θα αναφερθώ στις αρχές, τη φιλοσοφία και τη σημασία του κάθε κεφαλαίου.

Με τις προτεινόμενες ρυθμίσεις του Α΄ μέρους του νομοσχεδίου, επιχειρείται η αναμόρφωση, η βελτίωση και κυρίως η ενοποίηση σε ενιαίο νομοθετικό κείμενο, του υφιστάμενου ρυθμιστικού πλαισίου περί στρατηγικών επενδύσεων, δηλαδή, των δύο βασικών νομοθετημάτων περί στρατηγικών επενδύσεων, του ν.4608/2019 και του ν.3894/2010, το οποίο μέχρι σήμερα επεκτεινόταν σε πλείονα νομοθετήματα με παράλληλη ισχύ, που σε ορισμένες περιπτώσεις οδηγούσαν σε σύγχυση και ανασφάλεια δικαίου, τόσο τους υποψήφιους στρατηγικούς επενδυτές, όσο και τη Δημόσια Διοίκηση, που καλείται να εφαρμόσει το σύνολο των διατάξεων αυτών κατά τη διάρκεια της υλοποίησης.

Το πρώτο μέρος λοιπόν, περιέχει μία σειρά ρυθμίσεων που άπτονται όλων των πτυχών που συναπαρτίζουν μία στρατηγική επένδυση, με σκοπό να συνυπάρχουν σε έναν νόμο, όπως, άλλωστε, είναι και το λογικό. Οι νέες ρυθμίσεις εκκινούν από τον εννοιολογικό προσδιορισμό των κατηγοριών στρατηγικών επενδύσεων, συνεχίζοντας προς την πρόβλεψη ταχέων διαδικασιών έγκρισης, αδειοδότησης, υλοποίησης και δικαστικής επίλυσης των αναφυόμενων διαφορών στο πλαίσιο υλοποίησης των επενδύσεων. Η προσέγγιση των ρυθμίσεων διακρίνεται για τη συγκέντρωση των επιμέρους αυτών διοικητικών σταδίων σε ειδικά όργανα, προκειμένου να αποφεύγονται οι γραφειοκρατικές αγκυλώσεις της Δημόσιας Διοίκησης και η σύγχυση των διάσπαρτων αρμοδιοτήτων, μεταξύ των υπηρεσιών, ιδίως, σε πολύπλοκα και χρονοβόρα ζητήματα, όπως το χωροταξικό και πολεοδομικό καθεστώς των χώρων υποδοχής επενδύσεων.

Η Γενική Διεύθυνση Στρατηγικών Επενδύσεων του Υπουργείου Ανάπτυξης και Επενδύσεων, καθίσταται αρμόδια για τον συντονισμό στη λήψη όλων των απαιτούμενων αδειών, προκειμένου να καταστεί εφικτή η υλοποίηση των έργων που εντάσσονται στις στρατηγικές επενδύσεις, όπως και για την εν γένει παρακολούθηση της συνολικής διαδικασίας υλοποίησης. Προς τον σκοπό αυτό, οι αρμόδιες για την έκδοση των αδειών υπηρεσίες και οργανισμοί του δημοσίου, υποχρεούνται να παρέχουν, κατά απόλυτη προτεραιότητα, κάθε αναγκαία συνδρομή προς διευκόλυνση της άσκησης των αρμοδιοτήτων της Γενικής Διεύθυνσης.

Βασική αλλαγή, η οποία επέρχεται με το παρόν νομοσχέδιο, είναι η μείωση μεγεθών συνολικού προϋπολογισμού, για να χαρακτηριστεί μία επένδυση στρατηγική. Συγκεκριμένα, ενώ μέχρι σήμερα στην κατηγορία των στρατηγικών επενδύσεων ενέπιπταν επενδυτικά σχέδια προϋπολογισμού 100 εκατομμυρίων ευρώ στις πάσης φύσεως επενδύσεις ή τουλάχιστον 30 εκατομμυρίων ευρώ στους ειδικούς τομείς, τα όρια αυτά υποχωρούν σήμερα σε 75 και 20 εκατομμύρια ευρώ αντίστοιχα, διευκολύνοντας έτσι σημαντικά την υποβολή επενδυτικών προτάσεων με στρατηγική σημασία.

Στις καινοτομίες των προτεινόμενων ρυθμίσεων συγκαταλέγεται η ένταξη επιχειρηματικών δραστηριοτήτων στις κατηγορίες στρατηγικών επενδύσεων, που αφορούν σε νέους σύγχρονους τομείς της οικονομίας, όπως είναι η έρευνα και η καινοτομία και τομείς που περιλαμβάνουν ενδεικτικά την αγροδιατροφή, τη βιοτεχνολογία, τη ρομποτική και την τεχνητή νοημοσύνη, τη διαχείριση απορριμμάτων και αποβλήτων, τον ψηφιακό μετασχηματισμό της επιχείρησης, την παροχή υπολογιστικού νέφους, τα κέντρα δεδομένων και τα επιχειρηματικά πάρκα. Για την περαιτέρω προώθηση των επενδύσεων αυτών προβλέπεται ο προαναφερθείς χαμηλότερος προϋπολογισμός επενδυτικού κόστους, δηλαδή, των 20 εκατομμυρίων ευρώ, πρόβλεψη η οποία επιδιώκει να δώσει έμφαση και κίνητρα σε τομείς με πολλαπλασιαστικό αποτέλεσμα, ιδιαίτερα, σε μία χώρα, όπως είναι η Ελλάδα.

Στην ίδια κατεύθυνση, κινείται και η πρόβλεψη των εμβληματικών επενδύσεων εξαιρετικής σημασίας, κατηγορία η οποία περιλαμβάνει επενδύσεις που υλοποιούνται από διακεκριμένες νομικές οντότητες, συμπεριλαμβανομένων ιδίως, όσων προωθούν την έρευνα και την καινοτομία, την «πράσινη» οικονομία, την τεχνολογία και ενισχύουν σημαντικά την ελληνική οικονομία και την ανταγωνιστικότητά της σε διεθνές επίπεδο. Οι επενδύσεις αυτές, εφόσον επιθυμούν να λάβουν, είτε φορολογικής, είτε κεφαλαιακής μορφής κίνητρα, συνδέονται με τους πόρους και τους χρηματοδοτικούς όρους του Ταμείου Ανάκαμψης, υπό την προϋπόθεση, ότι αυτές θα έχουν ολοκληρωθεί μέχρι 31 Δεκεμβρίου του 2025, δηλαδή, υποχρεώνονται σε εμπροσθοβαρή ανάπτυξη και σε γρήγορα αποτελέσματα.

Ο χαρακτηρισμός ενός επενδυτικού σχεδίου ως εμβληματική επένδυση εξαιρετικής σημασίας, ανατίθεται σε τριμελή επιτροπή, αποτελούμενη από επιστήμονες εγνωσμένου κύρους ποικίλων ειδικοτήτων, η οποία συγκροτείται και λειτουργεί με απόφαση των Υπουργών Ανάπτυξης και Επενδύσεων και Οικονομικών. Τα κίνητρα που προβλέπει το παρόν νομοσχέδιο διακρίνονται σε κίνητρα χωροθέτησης, φορολογικά κίνητρα, κίνητρα ταχείας αδειοδότησης και κίνητρα ενίσχυσης δαπανών στρατηγικών επενδύσεων, ακολουθώντας στο σημείο αυτό την πολιτική που έχει εφαρμοστεί στον τομέα αυτόν διαχρονικά.

Ειδικώς και αποκλειστικά, για τις εμβληματικές επενδύσεις τα κίνητρα ενίσχυσης δαπανών εμπλουτίζονται, έτι περαιτέρω, και ενισχύονται, ώστε να λάβουν τη μορφή επιχορήγησης, επιδότησης χρηματοδοτικής μίσθωσης εξοπλισμού και επιδότησης κόστους δημιουργούμενης απασχόλησης. Σε πλήρη αντιστοιχία με το Πρώτο Κεφάλαιο κινείται και το Δεύτερο Μέρος του παρόντος νομοσχεδίου, με το οποίο πραγματοποιούνται παρεμβάσεις που στοχεύουν στην περαιτέρω ελκυστικότητα των καθεστώτων ενισχύσεων του αναπτυξιακού νόμου, καθώς και στην άρση των ασαφειών που παρατηρήθηκαν στην εφαρμογή κανόνων που αφορούν την εγκατάσταση αλλοδαπών εταιρειών στην Ελλάδα.

Ως προς την επιτάχυνση των διαδικασιών, αλλάζει η αρμοδιότητα των φορέων υποδοχής επενδυτικών σχεδίων, κατά τρόπο, ώστε Διευθύνσεις Αναπτυξιακού Προγραμματισμού των Περιφερειών της χώρας να δέχονται τα σχέδια ύψους έως και 1 εκατομμυρίου ευρώ, από το όριο των 3 εκατομμυρίων ευρώ, που ίσχυε ως σήμερα, ενώ για όλα τα λοιπά σχέδια αρμόδια, πλέον, θα είναι η Γενική Διεύθυνση Ιδιωτικών Επενδύσεων του Υπουργείου Ανάπτυξης και Επενδύσεων. Με τη ρύθμιση αυτή, επιδιώκεται να αποχωριστούν οι Διευθύνσεις Περιφερειών από ένα σημαντικό όγκο επενδυτικών σχεδίων, προκειμένου να διεκπεραιώσουν με μεγαλύτερη ταχύτητα τα επενδυτικά σχέδια αρμοδιότητάς τους.

 Αντιστοίχως, στο στάδιο της αξιολόγησης εντάσσονται οι Ορκωτοί Ελεγκτές Λογιστές, με σκοπό την ταχύτερη εξέταση της επιλεξιμότητας των επενδυτικών σχεδίων, ενώ παράλληλα, θεσμοθετείται χρόνος έκδοσης των διοικητικών αποφάσεων για τις πιστοποιήσεις των ενδιάμεσων σταδίων που δεν μπορεί να υπερβαίνει τις 30 μέρες από την υποβολή των σχετικών εκθέσεων ή βεβαιώσεων ελέγχου.

Τέλος, τροποποιούνται οι διατάξεις του νόμου που αφορούν στα φορολογικά κίνητρα και τις υποχρεώσεις των αλλοδαπών εταιρειών που εγκαθίστανται στην Ελλάδα, ώστε να είναι σαφείς και ξεκάθαρες. Στο πλαίσιο αυτό, θεσμοθετείται, για πρώτη φορά, η δυνατότητα χορήγησης προσωρινής άδειας εγκατάστασης στις αλλοδαπές εταιρείες, προκειμένου να προβούν στις απαιτούμενες προπαρασκευαστικές ενέργειες, ενώπιον φορολογικών και άλλων Αρχών και να ξεκινήσουν άμεσα τη δραστηριότητά τους.

Με το Τρίτο και τελευταίο Μέρος του προτεινόμενου νομοσχεδίου, θεσπίζονται για πρώτη φορά ενιαίες ρυθμίσεις για την ίδρυση και τη λειτουργία εταιρειών τεχνοβλαστών. Οι εταιρείες τεχνοβλαστών, όπως ανέφερα, spin off ως είθισται να λέγονται διεθνώς, αποτελούν ένα από τα σημαντικότερα εργαλεία στον δρόμο προς την επιχειρηματική αξιοποίηση της έρευνας. Η επιχειρηματική αξιοποίηση της έρευνας, δηλαδή, η διασύνδεση της έρευνας με την επιχειρηματικότητα και η αξιοποίησή της για την παραγωγή καινοτόμων προϊόντων και υπηρεσιών που θα απευθύνονται στις διεθνείς αγορές, αποτελεί αναγκαιότητα για τη χώρα και η ενίσχυσή της πρέπει, επίσης, να αποτελεί άμεση προτεραιότητα.

Η Ελλάδα διαθέτει υψηλής κατάρτισης επιστημονικό δυναμικό και παράγει έρευνα παγκόσμιας εμβέλειας και επίδρασης, γεγονός το οποίο επιβεβαιώνεται απ’ όλους τους ερευνητικούς δείκτες και τις πρόσφατες επιστημονικές μελέτες. Άμεσα συνδεδεμένη με την επιχειρηματική αξιοποίηση της έρευνας είναι οι τεχνοβλαστοί, εταιρικά μορφώματα κεφαλαιουχικού τύπου που ιδρύεται από το ερευνητικό προσωπικό των δημόσιων πανεπιστημίων και των ερευνητικών κέντρων, προς τον σκοπό της επιχειρηματικής αξιοποίησης των ερευνητικών αποτελεσμάτων και της γνώσης που παράγονται από αυτά. Πρόκειται για εταιρείες που χρήζουν ειδικής ρύθμισης, διότι αξιοποιούν ερευνητικό προϊόν που παρήχθη σε δημόσια πανεπιστήμια και ερευνητικά κέντρα. Συνεπώς, ο τρόπος συμμετοχής σε αυτές πρέπει να συγκεράσει και να ισορροπήσει τα συμφέροντα των ερευνητών, όσο τους καρπούς των κόπων και της έρευνάς τους με τη συμμετοχή των ιδρυμάτων στην επιχειρηματική αξιοποίηση των αποτελεσμάτων που παρήχθησαν εντός των τειχών τους και με τη χρήση των πόρων τους.

Ο αριθμός των εταιρειών τεχνοβλαστών που έχουν ιδρυθεί μέχρι σήμερα στη χώρα μας, είναι μικρός, αντιστρόφως ανάλογος της ποιότητας της παραγόμενης έρευνας συμπαρασύροντας και τις συνολικές επιδόσεις στην επιχειρηματική αξιοποίηση των ερευνητικών αποτελεσμάτων. Μία από τις αιτίες της υστέρησης, είναι η παντελής, μέχρι σήμερα, απουσία ενιαίου και σαφούς νομοθετικού πλαισίου, το οποίο καθορίζει, τόσο τον τρόπο ίδρυσης εταιρειών τεχνοβλαστών, όσο και το περιθώριο δράσης ερευνητών και ιδρυμάτων εντός αυτών. Το μέχρι σήμερα ισχύον πλαίσιο για τους τεχνοβλαστούς είναι διάσπαρτο σε πλείονα νομοθετήματα, εξαιρετικά ασαφές και αφήνοντας, επί της ουσίας, αρρύθμιστα κρίσιμα ζητήματα οικονομικής φύσης και περιουσιακής κατάστασης των ερευνητών.

Ουσιαστικώς, με το παρόν νομοσχέδιο θεσμοθετείται, για πρώτη φορά, ενιαίο πλαίσιο ανάπτυξης των εταιρειών τεχνοβλαστών, στο οποίο εξειδικεύεται ο τρόπος ίδρυσής τους, οριοθετείται το πεδίο δράσης και ο τρόπος συμμετοχής των ερευνητικών οργανισμών των ερευνητών ή τρίτων προσώπων που θέλουν να συμμετέχουν στο εγχείρημα, προσδιορίζονται τα αμοιβαία δικαιώματα και υποχρεώσεις τους στην αξιοποίηση των αποτελεσμάτων της επιστημονικής τους έρευνας. Η συστηματοποίηση και η αποσαφήνιση της λειτουργίας των εταιρειών τεχνοβλαστών θα καταστήσει τη διαδικασία ίδρυσης λιγότερο γραφειοκρατική και εντέλει, πιο ελκυστική, συμβάλλοντας καθοριστικά στην παροχή ενός ακόμη κινήτρου προς τους ερευνητές. Η προτεινόμενη ρύθμιση αφορά, πρωτίστως, στους ερευνητικούς οργανισμούς και στους ερευνητές, ωστόσο αντανακλά σίγουρα και στους πιθανούς επενδυτές που θα μπορούσαν να επενδύσουν στις εταιρείες αυτές. Η διεθνής εμπειρία δείχνει, ότι η ανάπτυξη των εν λόγω εταιρειών μπορεί να είναι πηγή πολλαπλών οφελών για την ελληνική οικονομία, συνεισφέροντας στην αύξηση της απασχόλησης και στην ενίσχυση της ανταγωνιστικότητάς της.

Κυρίες και κύριοι συνάδελφοι, με το παρόν νομοσχέδιο η Πολιτεία εκπληρώνει το χρέος της να διαμορφώσει εύφορες συνθήκες για μία σύγχρονη και αποτελεσματική επενδυτική στρατηγική. Οι πυλώνες του παρόντος νομοσχεδίου καλύπτουν ένα ευρύ επενδυτικό φάσμα, το οποίο μπορεί να καθορίσει το πεδίο της οικονομικής εξέλιξης της χώρας για τα επόμενα χρόνια και αυτό το πράττει με πλήρη επίγνωση των προκλήσεων που αντιμετωπίζει ο κόσμος σήμερα.

Οι αρχές του νομοσχεδίου που μόλις ανέλυσα και οι ειδικότερες ρυθμίσεις που θα αποτελέσουν αντικείμενο συζήτησης τις επόμενες μέρες, θα αναβαθμίσουν τη θέση της χώρας στον χάρτη των σύγχρονων επενδυτικών προορισμών και γι’ αυτόν το λόγο, σας καλώ να υπερψηφίσετε το παρόν νομοσχέδιο. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ευχαριστώ, κύριε Πρόεδρε. Να ευχηθώ κι εγώ καλή ανάρρωση και χαιρόμαστε όλοι πολύ που σας βλέπουμε καλά.

Θα ξεκινήσω λέγοντας, ότι η Κυβέρνηση δεν σχεδιάζει στρατηγικά. Δηλαδή, πρώτα να καθορίσουμε τι ανάπτυξη θέλουμε, πού το πάμε, με όλους τους όρους και μετά να δούμε τα κίνητρα. Εδώ μοιάζει να προσαρμόζετε τα κίνητρα και τις ενισχύσεις, ανάλογα με τις επενδύσεις που σας έχουν παρουσιάσει.

Σας το έχουμε πει και το έχει αποδείξει και η ίδια η ζωή. Αναφέρομαι στις τεράστιες επενδύσεις που βρήκαμε «κολλημένες» και στα ΕΣΧΑΔΑ, όπως το Ελληνικό και τον Αστέρα Βουλιαγμένης, προεδρικά διατάγματα που «έπεφταν» στο ΣτΕ. Αυτά τα ξεμπλοκάραμε εμείς, γιατί αλλάξαμε τη φιλοσοφία. Το να είσαι, λοιπόν, φιλικός με τους επενδυτές, δεν σημαίνει ότι είσαι φιλικός με τις επενδύσεις.

Εμείς, λοιπόν, υποστηρίζουμε μία άλλη αναπτυξιακή προσέγγιση που, κυρίως, έχει να κάνει με την αύξηση της εγχώριας προστιθέμενης αξίας, με την ενίσχυση της παραγωγικής βάσης και της εργασίας και τον σεβασμό της πολιτιστικής και φυσικής κληρονομιάς της χώρας. Οι στρατηγικές επενδύσεις στη δική μας αντίληψη δεν είναι οι μεγάλες επενδύσεις. Πρέπει να εντάσσονται σε μία αναπτυξιακή στρατηγική.

Γι’ αυτό συνδυάσαμε τις στρατηγικές επενδύσεις με την Εθνική Αναπτυξιακή Στρατηγική 2017-2021, στην οποία προβλέπουμε αύξηση των επενδύσεων, ιδιαίτερα, των ξένων άμεσων επενδύσεων, σε συνδυασμό με την υλοποίηση δράσεων για την αντιμετώπιση της ανεργίας, με την παράλληλη αναδιάρθρωση του χρηματοπιστωτικού συστήματος, διαρθρωτικές μεταρρυθμίσεις, βελτίωση του επιχειρηματικού περιβάλλοντος, αξιοποίηση της δημόσιας περιουσίας.

Έτσι δεν μπορούμε να καταλάβουμε την κατάργηση της προϋπόθεσης στο επενδυτικό σχέδιο να εντάσσεται να μην εντάσσεται στη λογική της Εθνικής Αναπτυξιακής Στρατηγικής. Εξαλείφεται η υποχρέωση το επενδυτικό σχέδιο να εντάσσεται σε μία, πραγματικά, στρατηγική σύλληψη για την ελληνική οικονομία. Βεβαίως, ξαναγυρίζουμε με μαθηματική ακρίβεια στο παλιό εκείνο μοντέλο, το τυχαίο, το αποσπασματικό, που είδαμε που έφερε τη χώρα.

Θα έλεγα, ότι το νομοσχέδιο είναι, απολύτως, συνεπές με την κεντρική αντίληψη της Νέας Δημοκρατίας και της Κυβέρνησης, αναφορικά με το πώς βλέπουν την ανάπτυξη και τις επενδύσεις. «Ξεχειλώνετε» το πλαίσιο των στρατηγικών επενδύσεων. Αυτό προκύπτει από τους όρους, τις προϋποθέσεις, τη μείωση των ορίων του προϋπολογισμού, τη μείωση έως εξαφάνιση των ελάχιστων ετήσιων μονάδων εργασίας, τα οποία είχαμε στον δικό μας νόμο και τροποποιούνται σήμερα.

Από τις εμβληματικές επενδύσεις εξαιρετικής σημασίας έχει διαγραφεί, πλέον, ότι οι νομικές οντότητες κατατάσσονται στις πρώτες θέσεις του κλάδου τους παγκοσμίως ή σε ευρωπαϊκό επίπεδο, όπως προέβλεπε ο ν.4608. Ο χαρακτηρισμός ενός επενδυτικού σχεδίου, ως εμβληματικής επένδυσης εξαιρετικής σημασίας, πρέπει να υπακούει σε συγκεκριμένα κριτήρια και επομένως, η σύσταση μιας τριμελούς επιτροπής για τον χαρακτηρισμό αφήνει περιθώρια για αυθαιρεσίες. Ο στόχος είναι προφανής, να μετατραπεί ένα σύστημα αντικειμενικό σε ένα σύστημα, ξεκάθαρα, υποκειμενικό.

Απαραίτητη προϋπόθεση για την παροχή των ενισχύσεων είναι η ολοκλήρωση της υλοποίησής τους μέχρι την 31η Δεκεμβρίου του 2025. Επομένως, συμπεραίνουμε ότι αυτές οι επενδύσεις θα χρηματοδοτηθούν από το Ταμείο Ανάκαμψης. Εδώ έχω μία ερώτηση και θα ήθελα μία απάντηση. Θα έχουν, δηλαδή, διπλή ενίσχυση; Είναι, βεβαίως, σαφές, ότι ψάχνετε να βάλετε στο Ταμείο Ανάκαμψης επενδύσεις, γιατί δεν υπάρχουν «ώριμες» προτάσεις.

Σε ό,τι αφορά στο θέμα των ΑΠΕ μόνο μία κουβέντα, γιατί θα το συζητήσουμε στις επόμενες συνεδριάσεις, υπάρχει ο κίνδυνος δημιουργίας ολιγοπωλίου με τόσες ενισχύσεις. Είναι μία μεγάλη κουβέντα που θα κάνουμε και στο νομοσχέδιο για την απολιγνιτοποίηση.

Τέλος, υπάρχουν πάρα πολλές διατάξεις «φωτογραφικές», θα τις συζητήσουμε και αυτές κατ’ άρθρο, ενώ σε ό,τι αφορά στην περιβαλλοντική νομοθεσία καταστρατηγείται αφού, παρ’ όλο που δεν υπάρχει οριζόντια εξαίρεση των στρατηγικών επενδύσεων στις περιοχές Natura, με παρεκκλίσεις της ισχύουσας περιβαλλοντικής νομοθεσίας, αγνοείτε, πλήρως, το υπό εξέλιξη πρόγραμμα σχεδιασμού των περιοχών αυτών, στη βάση για εκπόνηση ειδικών περιβαλλοντικών μελετών.

Σε ότι αφορά, επίσης, στην παραχώρηση χρήσης του αιγιαλού, σημειώνουμε, ότι δεν περιορίζεται σε απλή. Είναι, δηλαδή, αποκλειστική; Μία ερώτηση είναι αυτή. Επισημαίνουμε, λοιπόν, ότι ο αιγιαλός πρέπει να αντιμετωπίζεται ως κοινόχρηστο αγαθό και περιβαλλοντικός πόρος και όχι μόνο ως οικονομικός πόρος. Πόσο μάλλον που με τις προβλέψεις του νομοσχεδίου, ακόμη και ένα ξενοδοχείο, μία απλή μονάδα, δεδομένου ότι με 40 εκατομμύρια και 75 θέσεις εργασίας μπαίνει στις στρατηγικές, με ένα προεδρικό διάταγμα είναι πάρα πολύ εύκολο να έχουμε την άρση της κοινοχρησίας του αιγιαλού.

Οφείλω, βέβαια, να ομολογήσω, ότι οι δύο διατάξεις, που είχαν δημιουργήσει μεγάλη κατακραυγή στην περίοδο της διαβούλευσης, έχουν αποσυρθεί. Υπάρχει, όμως, και μία διάταξη που έχει αποσυρθεί και θα ήθελα να τη συζητήσουμε. Είναι η παρ. 4 που μιλούσε για τα δημόσια κτήματα, δηλαδή, σε περίπτωση προσχώσεων αυτά καταγράφονται στα δημόσια κτήματα. Μπορεί να είναι παράβλεψη, αυτό, κύριε Υπουργέ, αλλά θέλω να το δούμε.

Το πάθημα φαίνεται ότι δεν έγινε μάθημα. Βρήκαμε πάρα πολλά «βαλτωμένα» επενδυτικά σχέδια στο Υπουργείο Ανάπτυξης, ενώ συνεχίζετε την απορρύθμιση του σχεδιασμού, νομοθετώντας, συνεχώς, διατάξεις που είναι αποσπασματικές, σε μία προσπάθεια να ικανοποιήσετε κάποια συμφέροντα. Έτσι, στα κίνητρα χωροθέτησης βλέπουμε μία «φωτογραφική» διάταξη που καταστρατηγεί τον όρο της «ενιαιότητας». Προβλέπει, δηλαδή, ότι στην επένδυση μπορεί να ενταχθεί, έως και μία μη όμορη. Στη διαβούλευση ήταν 1 ένα χιλιόμετρο, τώρα είναι ενάμιση, γιατί, μάλλον, αυτό βολεύει πιο πολύ. Έχουμε κι εδώ, όμως, αυξημένους συντελεστές δόμησης για βιομηχανικές επενδύσεις και επενδύσεις της εφοδιαστικής αλυσίδας, που μπορεί να φτάσουν μέχρι 0,9, για τα data centers 0,8, αυξημένο ποσοστό κάλυψης 60%.

Πρέπει, επίσης, να επισημάνουμε, ότι είναι λανθασμένη και αποπροσανατολιστική η χορήγηση του κινήτρου ΕΣΧΑΣΕ σε περισσότερες κατηγορίες επενδύσεων. Είναι ένα κίνητρο που δίνει τεράστια υπεραξία σε κάθε επένδυση, αφού, ουσιαστικά, τροποποιεί τις ΖΟΕ και όλη τη νομοθεσία. Συνεπώς, οδεύουμε σε έναν «κατακερματισμό» που ακόμη και μικρές επενδύσεις να παίρνουν το κίνητρο του άρθρου 10, τροποποιώντας ΖΟΕ ή άλλους υπάρχοντες πολεοδομικούς κανονισμούς, κατά το δοκούν και ανεξέλεγκτα.

Προφανώς, επειδή, ακριβώς, δεν έχετε αναθεωρήσει το ειδικό χωροταξικό για τις ΑΠΕ, με την έκδοση των σχετικών αδειών σε όλη τη χώρα έχετε να αντιμετωπίσετε τοπικές αντιδράσεις. Γι’ αυτό, ίσως, και η πρόβλεψη έρχεται από τα βοηθητικά και συνοδά έργα, όπου μπορεί μία επένδυση να χωροθετηθεί, χωρίς ιδιαίτερες εγκρίσεις πάλι, σε μία ανάλογη ή ομοειδή έκταση, αλλά το θέμα του χώρου, του πού, των περιορισμών, νομίζω ότι δεν μπορεί να παρακάμπτεται με μία διάταξη.

Εμείς λέμε, ότι για να προχωρήσουν οι επενδύσεις χρειάζονται κανόνες και όχι τιμωρίες, όπως αυτή που επιφυλάσσετε στους δημοσίους υπαλλήλους, βεβαίως, από προηγούμενο νομοσχέδιο σας. Εμείς λέμε, φροντίστε να στελεχωθούν οι δημόσιες υπηρεσίες. Όμως, γιατί να τις στελεχώσετε; Υπάρχουν πάντα οι ιδιώτες, γίνονται καινούργια μητρώα, το βολεύουμε.

Η βασική στόχευση γενικότερα στον σχεδιασμό σας είναι ότι το ειδικό κυριαρχεί του γενικού και γίνεται και πιο ισχυρό θεσμικά. Ο σχεδιασμός αντικαθίσταται από ad hoc παρεκκλίσεις προς εξυπηρέτηση ιδιωτών, χωρίς να έχετε εξασφαλίσει την τοπική συναίνεση, τις υφιστάμενες παραγωγικές δραστηριότητες και προφανώς, τους περιβαλλοντικούς όρους.

Σε αυτή τη λογική, διαλύεται, πλήρως, κάθε έννοια χωροταξικής και πολεοδομικής τάξης. Ανατρέπονται όλα με προεδρικά διατάγματα, τα ΕΣΧΑΣΕ, ΕΣΧΑΔΑ. Επενδύσεις χωρίς πολεοδομικούς περιορισμούς, κατά παρέκκλιση, κατά βούληση του επενδυτή.

Εκτός από ΓΠΣ, ΣΧΟΟΑΠ, τροποποιούνται και τα ειδικά πολεοδομικά σχέδια και τα τοπικά πολεοδομικά σχέδια με αυτά τα προεδρικά διατάγματα. Επιπλέον, έχουμε αύξηση των ορίων ΕΣΧΑΣΕ-ΕΣΧΑΔΑ από 15% σε 20%. Αν και η ρύθμιση εφαρμόζεται αναλογικά, στα ΕΣΧΑΣΕ δεν διευκρινίζεται, αν στην περίπτωση των ΕΣΧΑΣΕ πρέπει να μην περιλαμβάνονται στην περιοχή επεκτάσεως, εκτάσεις υπαγόμενες σε ειδικά νομικά καθεστώτα ή εκτάσεις, για τις οποίες έχουν καθοριστεί μη συμβατές χρήσεις γης. Αυτό αναφέρεται ρητά στο ΕΣΧΑΔΑ, δεν αναφέρεται στην περίπτωση του ΕΣΧΑΣΕ. Παρακαλούμε να συμπεριληφθεί, γιατί είναι σοβαρό. Οι μελέτες του ΕΣΧΑΔΑ θα πρέπει να γίνονται πολύ προσεκτικά, με σκοπό την προστασία του δημοσίου συμφέροντος, δεδομένου ότι παραχωρείται δημόσια έκταση με αυτό το «εργαλείο».

Η εμπειρία μας, γιατί είμαι στο Κεντρικό Συμβούλιο Δημόσιας Διοίκησης, είναι ότι διαπιστώσαμε τότε στις προτεινόμενες μελέτες ΕΣΧΑΔΑ, ότι παρουσιάστηκε, με μεγάλη συχνότητα, το φαινόμενο να περιλαμβάνονται, εντός των ορίων του ΕΣΧΑΔΑ, ζώνες απολύτου προστασίας, είτε αρχαιολογικού, είτε περιβαλλοντικού ενδιαφέροντος. Άρα, θέλει ιδιαίτερη προσοχή.

Κλείνοντας με το Α΄ Μέρος, θεωρώ υπερβολική την πρόβλεψη, ότι ο συνολικός χρόνος για την υλοποίηση της στρατηγικής επένδυσης, δεν πρέπει να υπερβαίνει τα δεκαπέντε έτη. Αλίμονο, είναι απαράδεκτο. Δεκαπέντε έτη για την υλοποίηση μιας επένδυσης; Ξέρετε έχουμε κακή εμπειρία, Μονή Τοπλού, pravita, κ.λπ..

Πάμε, όμως, λίγο στο Β΄ Μέρος. Είναι άξιο απορίας, να τροποποιούνται διατάξεις του ν.4399/16 που εκκρεμούσαν, επί μήνες, τη στιγμή που ολοκληρώθηκε, μόλις, η διαβούλευση για τον νέο αναπτυξιακό νόμο και αναμένεται άμεσα η κατάθεσή του. Γιατί δεν σχεδιάσατε έναν ολοκληρωμένο αναπτυξιακό νόμο;

Επιπλέον, είδαμε ότι από το νομοσχέδιο της διαβούλευσης «εξαφανίστηκαν» δεκατέσσερα άρθρα, τα οποία αφορούσαν και πάλι τροποποιήσεις του ν.4399/2016. Δεν μας έχετε συνηθίσει έτσι, γιατί, συνήθως, έχουμε παραπάνω άρθρα όχι λιγότερα. Και αν στο Α΄ Μέρος έχουμε «ξεχείλωμα» της διαδικασίας, στο Β΄ Μέρος έχουμε συγκεντροποίηση. Ο στόχος είναι να ελέγξετε όλο το σύστημα. Δεν σας απασχολεί η δική μας προσέγγιση για τις επενδύσεις, που είναι η παραγωγή χώρος προστιθέμενης αξίας, ποιο είναι το παραγωγικό αποτύπωμα στην οικονομία, πώς προστατεύουμε τα εργασιακά δικαιώματα. Πάλι, οι ιδεοληπτικές προσεγγίσεις που διατρέχουν τα περισσότερα νομοθετήματά σας, συνεχίζονται και εδώ. Από την πρώτη στιγμή της διακυβέρνησης, από τα πρώτα νομοσχέδια, αυτό το περί Επιτελικού Κράτους, είδαμε την τάση συγκέντρωσης αρμοδιοτήτων και πόρων, αντί της αποκέντρωσης. Σε κάθε νομοσχέδιο που μας παρουσιάζετε εμφανίζεται και μία αποστροφή στη συμμετοχή των κοινωνικών φορέων, κυρίως, της Τοπικής Αυτοδιοίκησης Α΄ και Β΄ βαθμού.

Εδώ, λοιπόν, περιορίζεται ο αριθμός των επενδυτικών σχεδίων που θα δέχονται οι Περιφέρειες, αφού, πλέον, είναι υπεύθυνες για επενδυτικά σχέδια έως ένα εκατομμύριο ευρώ, αντί για τα τρία εκατομμύρια ευρώ που ισχύει σήμερα, ενώ για τα υπόλοιπα σχέδια αρμόδια είναι η Γενική Διεύθυνση Ιδιωτικών Επενδύσεων του Υπουργείου Ανάπτυξης. Δηλαδή, αντί να ενισχύεται ο ρόλος των Περιφερειών, σε μία Ευρώπη των Περιφερειών, συρρικνώνεται. Πώς θα καταφέρετε με αυτές τις τακτικές να διασφαλίσετε την περιφερειακή ανάπτυξη που είναι και το ζητούμενο;

Καταργείται, επίσης, η αρμοδιότητα της Διεύθυνσης Περιφερειακής Ανάπτυξης Πολιτικής του Υπουργείου Εσωτερικών και Διοικητικής Ανασυγκρότησης, το γνωστό μας Υ.ΜΑ.Θ., όπου υποβάλλονταν τα άνω των τριών εκατομμυρίων επενδυτικά σχέδια που υλοποιούσαν οι εν λόγω Περιφέρειες. Γι’ αυτή την πλήρη κατάργηση υποβολής επενδυτικών σχεδίων στο Υπουργείο Εσωτερικών, στο Υ.ΜΑ.Θ., τι να πω; Πραγματικά, δεν ξέρω τι να πω. Φαντάζομαι ότι από δω και πέρα θα του αναθέσετε τη διοργάνωση χοροεσπερίδων; Αστειεύομαι μεν, αλλά, πραγματικά, δεν μπορείς να παίρνεις τέτοια αρμοδιότητα από ένα Υπουργείο και να παραμένει το Υπουργείο. Υπάρχει θέμα. Με το παρόν νομοσχέδιο δίνεται, πλέον, η δυνατότητα υπαγωγής σε καθεστώς ενίσχυσης επιχειρηματικών σχεδίων τουρισμού, αγροτουρισμού, όχι μόνο από clusters, επιχειρηματικές συστάδες, αλλά και μεμονωμένα.

Επίσης, υπάρχει ένα θέμα και με τους ξενώνες φιλοξενίας των νέων Hostels, όπου αίρεται ο περιορισμός ο δικαιούχος να είναι ΚοινΣΕπ, αγροτικός συνεταιρισμός, ομάδα παραγωγών κ.λπ.. Αυτό φανερώνει τη διαφορετική πολιτική ματιά που έχουμε και στους αναπτυξιακούς νόμους, γιατί το πνεύμα του ν.4399 ήταν, ακριβώς, να δοθούν κίνητρα σε τέτοιου είδους επιχειρήσεις για την ανάπτυξη ενός άλλου παραγωγικού μοντέλου και όχι αυτού που έφερε τη χώρα στη χρεοκοπία.

Κατά τα άλλα, καινούργια μητρώα, ορκωτοί λογιστές. Πραγματικά, πότε θα καταλάβετε, ότι για να προχωρήσουν οι επενδύσεις χρειάζεται στελέχωση των δημοσίων υπηρεσιών και όχι outsourcing;

Αυτά που εσείς θεωρείτε εμπόδια, περιβαλλοντική προστασία, χωροταξικός πολεοδομικός σχεδιασμός, ο δημόσιος τομέας με την τεχνογνωσία και τη θεσμική του μνήμη, είναι, στην πραγματικότητα, προϋποθέσεις για να προχωρήσουν επενδύσεις, που συνεισφέρουν, βέβαια, στην πραγματική οικονομία. Θα αναφέρω στις επόμενες συνεδριάσεις παραδείγματα από το πρόσφατο παρελθόν, γιατί, πραγματικά, υπάρχουν πολλά.

Ολοκληρώνω με το Β΄ Μέρος με ένα ερώτημα. Θα ήθελα να μου εξηγήσετε με ποια λογική καταργείται από τις ειδικές κατηγορίες ενισχύσεων η περίπτωση μικρομεσαίων επιχειρήσεων που αύξησαν την απασχόληση τους, με βάση τις ετήσιες μονάδες εργασίας, τουλάχιστον, κατά 10% την τελευταία τριετία, πριν από την αίτηση υπαγωγής τους στον παρόντα νόμο. Δεν το καταλαβαίνουμε αυτό.

Στο Γ΄ μέρος, είναι η δημιουργία πλαισίου για τις εταιρείες τεχνοβλαστών. Έχει ξεκινήσει, πράγματι, μία συζήτηση, σχετικά με το ποσοστό της χρηματοδότησης για έρευνα και ανάπτυξη. Σε μία πρόσφατη τοποθέτησή του ο Υφυπουργός, ο κ. Δήμας, δήλωσε πώς είναι σημαντική προτεραιότητά του η επιπλέον χρηματοδότηση της έρευνας και πως στόχος είναι η επιπλέον χρηματοδότηση από τον ιδιωτικό τομέα, αφού, πράγματι, είναι χαμηλή αυτή η χρηματοδότηση, είναι, μόλις, 4,39%. Τα στοιχεία, όμως, του Εθνικού Κέντρου Τεκμηρίωσης, που αφορούν στις πηγές χρηματοδότησης, δίνουν κάποια στοιχεία που έχουν ένα ενδιαφέρον. Το 2016, είχαμε 705,5 εκατομμύρια ευρώ από τον ιδιωτικό τομέα, μία αύξηση, κατά 31,9%, σε σχέση με το 2015. Το 2017, μία αύξηση, κατά 29,35%, σε σχέση με το 2016, το 2018 μία αύξηση, κατά 1,5%, σε σχέση με το 2017, το 2019 μία αύξηση, κατά 4,6%, σε σχέση με το 2018 και το 2020 αύξηση, κατά 2,5%. Αυτό το αναφέρω, κύριοι συνάδελφοι, γιατί οι γενναίες αυξήσεις της Κυβέρνησης του ΣΥΡΙΖΑ στη δημόσια δαπάνη για την έρευνα και ανάπτυξη, προκάλεσαν αύξηση των αντίστοιχων δαπανών από τον επιχειρηματικό τομέα. Αυτό έτσι πάει και δεν μπορούμε να το αγνοούμε.

 Βεβαίως, δεν μπορεί κανείς να επικαλείται πως ο ΣΥΡΙΖΑ δεν συνεισφέρει στη βέλτιστη διασύνδεση της έρευνας και της καινοτομίας με την παραγωγική διαδικασία. Όπως, επίσης, δεν μπορεί να αποσιωπηθεί το γεγονός, ότι οι εμβληματικές ενέργειες της ηγεσίας του Υπουργείου Ανάπτυξης και Επενδύσεων της Κυβέρνησης του ΣΥΡΙΖΑ, που δημιούργησαν το Πρόγραμμα «Ερευνώ-Δημιουργώ-Καινοτομώ», αλλά και το ελκυστικό χρηματοδοτικό «εργαλείο» Equifund, στοχεύουν στην ενίσχυση των παραγωγικών επιχειρήσεων και προτάσσουν την καινοτομία, ενώ δημιουργούν ευνοϊκές συνθήκες προσέλκυσης επενδύσεων στη χώρα. Είμαστε, λοιπόν, ξεκάθαρα υπέρ των πολιτικών αξιοποίησης νέων τεχνολογικών δυνατοτήτων για τον μετασχηματισμό των δημόσιων υπηρεσιών στην υγεία, στο περιβάλλον, στην παιδεία και στον πολιτισμό, καθώς και στην ανάπτυξη εγχώριων τεχνολογικών οικοσυστημάτων. Άλλωστε, η βασική μας προγραμματική θέση αποτελεί δημιουργία κινήτρων για επαναπατρισμό επιστημόνων, ίδρυση νεοφυών επιχειρήσεων, κ.λπ..

Μας προβληματίζει, όμως, η έμφαση που δίνει η Ν.Δ. και η Κυβέρνησή της στη «χρησιμοθηρική» διάσταση της έρευνας. Πρόσφατα, στην Επιτροπή Έρευνας και Τεχνολογίας είχε έρθει μία νεοφυής επιχείρηση που δραστηριοποιείται στον χώρο της ενζυμικής βιοτεχνολογίας, spin-off του Ιδρύματος Τεχνολογίας και Έρευνας.

Ο επικεφαλής της είπε, ότι αν είχε την κατάλληλη στήριξη θα παρήγαγαν πάνω από μισό εκατομμύριο διαγνωστικά τεστ τον μήνα, κατά του COVID-19, ήδη, από τον δεύτερο μήνα της έξαρσης της πανδημίας. Δυστυχώς, λέει, ότι δεν είχαν στήριξη, αλλά τα κατάφεραν μόνοι τους. Άρα, λοιπόν, να το εννοούμε, όταν μιλάμε για στήριξη και προώθηση της καινοτομίας.

Κύριε Υπουργέ, από το νομοσχέδιο λείπει ο ορισμός. Ποια είναι η εταιρεία τεχνοβλαστού. Πρέπει να ξέρουμε ποια είναι, όπως και ποια είναι τα κριτήρια. Δηλαδή, υπάρχει καμία σοβαρή ερευνητική ιδέα από ερευνητική ομάδα δημόσιου ερευνητικού φορέα; Δεν μπορεί να κινούμαστε με κριτήρια αγοράς, χρειάζονται και ακαδημαϊκά. Τελειώνω, με κάτι που ως Βουλευτής Φλώρινας πρέπει να το πω. Μιλάμε για απολιγνιτοποίηση. Το 66,3% των νεοφυών επιχειρήσεων εδράζουν στην Αττική, μόλις 0,7% στη Δυτική Μακεδονία της απολιγνιτοποίησης, ενώ στη Φλώρινα καμία. Αυτό είναι «υδροκεφαλισμός» και λέω να μην τον αναπαράξουμε άλλη μία φορά. Όμως, καταργήθηκαν πανεπιστημιακά τμήματα που μπορούσαν να συνεισφέρουν -τριάντα επτά τον αριθμό- αφού προηγουμένως με το πρόγραμμα «Αθηνά» είχε υποβαθμιστεί και άλλο το Πανεπιστήμιο Δυτικής Μακεδονίας. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ πολύ.

Κατ’ αρχάς, θέλω να ευχηθώ στον Πρόεδρο της Επιτροπής, περαστικά και ευχές να πάνε όλα καλά, που θα πάνε όλα καλά. Το λέω αυτό γιατί, επειδή και εσείς μας περιβάλλετε πάντα με ενδιαφέρον και στοργή και αγάπη, ήταν αυτονόητο και το ενδιαφέρον και οι ευχές μας. Γιατί πολιτικοί, όπως εσείς, έχουν τη δυνατότητα να έχουν εμβέλεια, πέραν της παράταξης, στην οποία ανήκουν. Αυτό είναι κάτι που δεν είναι εύκολο, ούτε αυτονόητο. Γι’ αυτό σας συνοδεύουν και οι ευχές μας, να είναι όλα καλά και βεβαίως, να σας έχουμε πάντα κοντά μας και δίπλα μας ακμαίο, να μας συμβουλεύετε και να μας καθοδηγείτε.

Επίσης, οφείλω να πω, ότι το μήνυμά σας και για την αξία του Εθνικού Συστήματος Υγείας, αλλά και για την αξία του υπέρτατου αγαθού της ζωής, πραγματικά, εμένα με «άγγιξε» και είμαι σίγουρος, ότι «άγγιξε» και όλους τους συναδέλφους και όλους όσους είχαν την ευκαιρία να σας παρακολουθήσουν.

Εξάλλου, εμείς στο Κίνημα Αλλαγής, είχαμε μία απώλεια, την οποία ακόμη δεν την έχουμε συνειδητοποιήσει, της Προέδρου μας Φώφης Γεννηματά και έχουμε επαναπροσδιορίσει πάρα πολλά πράγματα, όπως και οι Έλληνες πολίτες, οι οποίοι βιώνουν την κατάσταση με την πανδημία, βιώνουν τις δυσκολίες και εκτιμούν το σύστημα υγείας.

Βεβαίως, αν και δεν είναι θέμα της παρούσας συνεδρίασης, δεν μπορώ να πω, ότι φαίνεται και από την Κυβέρνηση να έχουν τον ίδιο βαθμό ικανοποίησης. Αν εξαιρέσω τους παρόντες, τους παριστάμενους Υπουργούς, όλο σχεδόν το Υπουργικό Συμβούλιο, που δεν έχει σχέση με το Υπουργείο Υγείας, έχει πάρει θέση και έχει πει την άποψή του για τα μέτρα που πρέπει να υιοθετηθούν για την πανδημία, προκαλώντας ένα πρωτοφανές αλαλούμ, μία σύγχυση, μία αντιφατικότητα, που δεν βοηθάει σε μία δύσκολη «μάχη», που είναι εθνική «μάχη» και στην οποία, έπρεπε πρώτα όλους, και πρώτοι απ’ όλους, να πρωταγωνιστούν οι επιστήμονες και όχι οι πολιτικοί, που, έχοντας πολλές φορές χαμηλή αξιοπιστία, πετυχαίνουν αντίθετο μήνυμα, από αυτό που, πιθανότατα, επιδιώκουν.

Με αγωνία, λοιπόν, η Κυβέρνηση, μετά από αυτή την διαχειριστική ανεπάρκεια, κατά την άποψή μας, στο θέμα της πανδημίας -εύχομαι τα πράγματα να πάνε ομαλά το επόμενο διάστημα- προσπαθεί να πιαστεί από κάπου, ώστε να πάρει απαραίτητες «ανάσες», όπως, για παράδειγμα, είναι και το σημερινό σχέδιο νόμου που συζητάμε για τις στρατηγικές επενδύσεις ή ακόμη και με διεθνείς παρουσίες, ενδιαφερόμενη, κυρίως, για την επικοινωνιακή αξιοποίηση και όχι για το αποτέλεσμα.

Γιατί το λέω αυτό; Πρόσφατα, ο Πρωθυπουργός στη Σύνοδο Κορυφής της πρωτοβουλίας Middle East Green Initiative, υποσχέθηκε την κινητοποίηση πάνω από 25 εκατομμυρίων ευρώ επενδύσεων, προκειμένου να επιτευχθεί ο στόχος της «πράσινης» μετάβασης. Επιπροσθέτως, μιλώντας στο Λονδίνο σε ξένους υποψήφιους επενδυτές, αναφέρθηκε, για μία ακόμα φορά, στις ψηφιακές υπηρεσίες του portal gov.gr και σημείωσε με έμφαση τα φορολογικά κίνητρα που θέσπισε η Κυβέρνηση, για όλους όσους επιλέγουν την Ελλάδα ως μόνιμη φορολογική έδρα, αλλά και για τους Έλληνες που επιλέγουν να επιστρέψουν στη χώρα μας.

Σήμερα διαβάζω, ότι το Παρατηρητήριο της Ευρωπαϊκής Ένωσης για τη φορολογία, χαρακτήρισε ιδιαίτερα επιβλαβή μορφή φορολογικού ανταγωνισμού, κύριε Υπουργέ, το ελληνικό πρόγραμμα προσέλκυσης φορολογουμένων με υψηλά εισοδήματα. Μάλιστα, το χαρακτηρίζει, το πιο «επιβλαβές στην Ευρωπαϊκή Ένωση», μαζί με το ιταλικό, γιατί απευθύνεται, ευθέως, μόνο σε άτομα μεγάλης περιουσίας και δεν θέτει ως προϋπόθεση για την παροχή των προνομίων, την οικονομική δραστηριότητα στην εγχώρια οικονομία. Δεν τα λέει το Κίνημα Αλλαγής αυτά. Τα λέει το Παρατηρητήριο της Ευρωπαϊκής Επιτροπής για θέματα φορολογικά.

Όμως, ακόμη και αν ανατρέξουμε στα στοιχεία που την 1η Νοεμβρίου δόθηκαν στη δημοσιότητα, τα αποτελέσματα για την πρωτοβουλία αυτή της Κυβέρνησης, που έχει πολλές φορές επικοινωνηθεί, μετά βαΐων, επαίνων και κλάδων, ότι θα φέρει πολλές επενδύσεις και μεγάλα έσοδα στη χώρα, έγινε μία παρουσίαση από την ηγεσία του Υπουργείου Οικονομικών.

Δεν νομίζω, όμως τα αποτελέσματα, όπως τα εκτύπωσα από το site του Υπουργείου, ότι είναι για πανηγυρισμούς, αν ληφθεί υπόψη, ότι συνολικά ενδιαφέρθηκαν, μόλις, 58 επενδυτές από χώρες, κατά 90% εκτός της Ευρωπαϊκής Ένωσης, μεταξύ των οποίων η Βενεζουέλα, η Σενεγάλη και το Ομάν, 206 συνταξιούχοι ενδιαφέρθηκαν, 150 εγκρίθηκαν. Σε δύο χρόνια εφαρμογής των διατάξεων έχουν εισρεύσει στα δημόσια ταμεία, να μιλάμε και για απολογιστικά στοιχεία της Κυβέρνησης Μητσοτάκη, συνολικά έσοδα, ύψους 9,4 εκατομμυρίων ευρώ, μάλλον, λιγότερα από την αξία των ανθρωποωρών που σπαταλήθηκαν και των σχετικών εξόδων, στα οποία υποβλήθηκαν οι εμπλεκόμενες υπηρεσίες του Δημοσίου.

Βέβαια, να πούμε και τα θετικά, για να μην είμαστε ισοπεδωτικοί, ότι ενδιαφέρθηκαν να επαναπατριστούν, περίπου, χίλιοι Έλληνες εργαζόμενοι αυτοαπασχολούμενοι και επαγγελματίες. Βέβαια, στα αποτελέσματα, που θα τα καταθέσω στα Πρακτικά, λέει ότι η διαδικασία είναι σε εξέλιξη και δεν ξέρουμε αν έχουν εγκριθεί. Περιορίζουν, όμως, σε έναν βαθμό το brain drain και αυτό είναι θετικό, σε σχέση με όλα τα υπόλοιπα, τα οποία περισσότερο προσφέρονται για επικοινωνιακούς λόγους, παρά για ουσιαστικούς. Ανέφερα αυτήν την περίπτωση, για να δείξω, ακριβώς αυτό, ότι η Κυβέρνηση ενδιαφέρεται περισσότερο για το επικοινωνιακό αποτύπωμα των πρωτοβουλιών της, παρά για το ουσιαστικό αποτέλεσμα.

Άλλο αντίστοιχο παράδειγμα αποτελεί η αυτοδιαφήμιση που κάνετε μεταξύ σας, ότι είστε μια από τις πιο φιλικές προς τις επενδύσεις Κυβέρνηση. Μάλιστα, ο αρμόδιος Υπουργός, ο κ. Γεωργιάδης, στις 4 Νοεμβρίου, μιλώντας στο 6ο THESSALONIKI SUMMIT εξέφρασε την πεποίθηση, ότι το 2022 θα εξελιχθεί σε χρονιά -άνευ προηγουμένου τη χαρακτήρισε- σε ό,τι αφορά στην προσέλκυση ξένων επενδύσεων στη χώρα. Μακάρι, αυτή η πρόβλεψη του Υπουργού να επιβεβαιωθεί και να έχουμε οργασμό επενδύσεων στη χώρα. Προς το παρόν, βέβαια, τα στοιχεία δεν δικαιολογούν τέτοια αισιοδοξία, παρά την επικοινωνιακή κινητικότητα της Κυβέρνησης.

Στη φετινή έκδοση του Attractiveness Survey της Ernest Young για τις άμεσες ξένες επενδύσεις στην Ελλάδα, γίνεται αναφορά, ότι το 2020 η χώρα μας ήταν 23η στην Ευρώπη και προσέλκυσε, μόλις, το 0,7% των άμεσων ευρωπαϊκών ξένων επενδύσεων. Και όλα αυτά, παρά τα συγκριτικά πλεονεκτήματα της χώρας, παρά το γεγονός, ότι όλοι γνωρίζουν στην Ελλάδα, ότι η Κυβέρνηση της Νέας Δημοκρατίας, εδώ και δύο και πλέον χρόνια, είναι πρόθυμη για όλα, να νομοθετήσει ό,τι χρειαστεί, δίνοντας στην κυριολεξία «γη και ύδωρ», όπως φαίνεται και από το σημερινό σχέδιο νόμου.

Ένα νομοσχέδιο, όπου η βελτίωση του επενδυτικού περιβάλλοντος ταυτίζεται με την απορρύθμιση του χωρικού και περιβαλλοντικού σχεδιασμού, με συνέπεια τη συνεχή υποβάθμιση του περιβάλλοντος, του σημαντικότερου, δηλαδή, τουριστικού και πλουτοπαραγωγικού πόρου της χώρας μας, όπως φαίνεται στις διατάξεις του Β΄ Κεφαλαίου του Α΄ Μέρους.

Επιπροσθέτως, στην ίδια Έκθεση της EY από τους δέκα κορυφαίους κλάδους άμεσων ξένων επενδύσεων στην Ευρώπη για το 2020, δηλαδή, εκεί που επικεντρώνεται το ενδιαφέρον μεγάλων επενδυτών, η χώρα μας υστερεί στους περισσότερους, για την προώθηση των οποίων, τα τελευταία δύο χρόνια, η σημερινή Κυβέρνηση έχει πράξει τα ελάχιστα. Κλασικά παραδείγματα απραξίας, είναι η χημική βιομηχανία, τα φάρμακα και η υγεία, ο μηχανολογικός εξοπλισμός και τα ηλεκτρονικά.

Έχει εναποθέσει, βεβαίως, η Κυβέρνηση όλες της τις ελπίδες στο Ταμείο Ανάκαμψης για την προσέλκυση στρατηγικών επενδύσεων και την προώθηση μεταρρυθμίσεων, όπως βέβαια η ίδια τις αντιλαμβάνεται, ως μεταρρυθμίσεις. Εμείς, όμως, πολλές φορές, το έχουμε τονίσει, θα το επαναλάβουμε και σήμερα, ότι ο αποκλεισμός, σε μεγάλο βαθμό, σε συντριπτικό βαθμό, των μικρών και μεσαίων επιχειρήσεων από τη χρήση των πόρων του υπονομεύει την αναπτυξιακή προοπτική, αλλά και τη στόχευση που θα έπρεπε να έχει αυτό το πρόγραμμα για την παραγωγική ανασυγκρότηση της χώρας.

Τα ασφυκτικά κριτήρια παροχής δανείων, μέσα από το τραπεζικό σύστημα, για τα οποία η Κυβέρνηση κάνει πάρα πολλές διαπιστώσεις, αλλά ελάχιστα πράγματα για να αλλάξει αυτό το ασφυκτικό πλαίσιο. Αυτό, λοιπόν, το πλαίσιο, μέσα από το οποίο θα εκταμιευτούν, σχεδόν, 13 δις ευρώ πόρων δανείων από το τραπεζικό σύστημα, αποκλείει, εξαρχής, το 90% των μικρών και μικρομεσαίων επιχειρήσεων της χώρας.

Κατά την άποψή μας, οι προτεραιότητες, για να ενισχυθεί η ελκυστικότητα της χώρας, έτσι ώστε να βελτιωθεί και το επενδυτικό κλίμα, είναι η υποστήριξη κλάδων υψηλής τεχνολογίας και καινοτομίας σε τομείς, όπως η υγεία, τα logistics και τα έξυπνα δίκτυα, η περαιτέρω μείωση του φορολογικού κόστους. Πάνω σε αυτό έχουν γίνει βήματα και πρέπει να το πούμε. Ωστόσο, χρειάζεται να γίνουν ακόμη περισσότερα.

Άλλες προτεραιότητες είναι η δυναμική ενθάρρυνση δραστηριοτήτων που δημιουργούν προστιθέμενη αξία -είναι εξωστρεφείς και συνεισφέρουν με θέσεις εργασίας και το λέω αυτό, γιατί υπάρχει και μία διάταξη στο σχέδιο νόμου που, ουσιαστικά, είναι αντιφατική με αυτή τη δέσμευση- η άρση γραφειοκρατικών αντικινήτρων, κυρίως, μέσα από την αποσυμφόρηση δικαστηρίων και εφοριών για την επίλυση εκκρεμών φορολογικών υποθέσεων, η ενδυνάμωση μέτρων και ελέγχων για την καταπολέμηση του αθέμιτου ανταγωνισμού.

Μετά από δυόμιση χρόνια διακυβέρνησης της Νέας Δημοκρατίας τα πιο πολλά από αυτά ακόμη αναμένονται, με την Κυβέρνηση να ενδιαφέρεται, κυρίως, μόνο για επενδύσεις στον τουρισμό και τις Ανανεώσιμες Πηγές Ενέργειας.

Προς επίρρωση των όσων λέω, από τα 45 επενδυτικά σχέδια που έχουν ενταχθεί στη διαδικασία επιτάχυνσης και διαφάνειας υλοποίησης στρατηγικών επενδύσεων του ENTERPRISE GREECE και βρίσκονται σε εξέλιξη, τα 20, δηλαδή, ποσοστό 44%, αφορούν στον τουριστικό κλάδο και τα 13, ποσοστό 29%, αφορούν στις Ανανεώσιμες Πηγές Ενέργειας. Φυσικά, όλα τα επενδυτικά σχέδια είναι καλοδεχούμενα, εφόσον, όμως, πληρούν προβλεπόμενους όρους και κριτήρια ένταξης.

Ωστόσο, η Κυβέρνηση εξακολουθεί να μην εξηγεί επαρκώς, γιατί αγνοούνται πολλοί άλλοι κλάδοι, με αποτέλεσμα να παραμένουν σε υστέρηση, πόσο μάλλον, που θα έπρεπε ήδη, εδώ και πολλούς μήνες, η Κυβέρνηση να έχει επιδείξει τα απαραίτητα αντανακλαστικά, ώστε να μειωθεί η τεράστια εξάρτηση ολόκληρης της οικονομίας μας από τον τουρισμό, μιας και οι τραγικές επιπτώσεις της πανδημίας, αυτές που βιώσαμε το 2020 -σε μικρότερο βαθμό φέτος- δείχνει ότι θα πρέπει να έχουμε και μία αλλαγή του οικονομικού μοντέλου.

 Την υπεραισιοδοξία της Κυβέρνησης την «ψαλιδίζει» και η μελέτη για την οικονομική ελευθερία στον κόσμο, τους δείκτες της οποίας δημοσίευσε για το 2021 το Καναδικό Ινστιτούτο FRΕZAL, σε συνεργασία με το Ελληνικό Κέντρο Φιλελεύθερων Μελετών, την οποία καταθέτω, επίσης, στα Πρακτικά.

 Η Ελλάδα, λοιπόν, καταλαμβάνει την 78η θέση, ανάμεσα σε 165 χώρες, στον δείκτη οικονομικής ελευθερίας, μόλις τέσσερις θέσεις πάνω από την προηγούμενη χρονιά. Βεβαίως, τα δεδομένα αφορούν το 2019, έτος που, κατά το ήμισυ ήταν υπεύθυνη η σημερινή κυβέρνηση. Και προ πανδημίας, βέβαια, να το πούμε αυτό. Ωστόσο, δεν θα πρέπει να υπερηφανεύεται που φέρει μερίδιο ευθύνης σε αυτή την κατάταξη, όπου η Ελλάδα τοποθετείται κάτω από χώρες, όπως η Κιργιζία, η Καμπότζη, η Μογγολία, η Ουγκάντα και είναι ουραγός, τελευταία, στα 27 κράτη μέλη της Ευρωπαϊκής Ένωσης.

 Επιπλέον, η χώρα μας, με βάση αυτή τη μελέτη φιγουράρει, παγκοσμίως, ανάμεσα στις είκοσι με το μεγαλύτερο κράτος. Παρουσιάζει πτώση στα πεδία, τόσο του κράτους δικαίου και ιδιοκτησιακών δικαιωμάτων -αυτά και επί Κυβέρνησης Νέας Δημοκρατίας- όσο και στο ρυθμιστικό περιβάλλον για τα εργασιακά και την επιχειρηματικότητα και επί Κυβέρνηση ΣΥΡΙΖΑ και επί Κυβέρνηση της Νέας Δημοκρατίας. Παραμένει χώρα με μία από τις πιο «κλειστές» οικονομίες της Ευρωπαϊκής Ένωσης, διαθέτοντας, επιπροσθέτως, και ένα, άκρως, αναποτελεσματικό θεσμικό πλαίσιο.

Μάλιστα, είναι αποκαλυπτική η συνέντευξη που δίνει σήμερα ο Πρόεδρος της Επιτροπής Ανταγωνισμού, ο κ. Λιανός, ο οποίος επιβεβαιώνει, ότι η οικονομία μας παραμένει μία «κλειστή» οικονομία, αναφέροντας χαρακτηριστικά -το δανείζομαι από τη συνέντευξή του σήμερα στον κ. Παπαδογιάννη στο Business Daily- ότι «οι πρώτες δέκα ελληνικές επιχειρήσεις, το 1980, είναι οι ίδιες πρώτες δέκα επιχειρήσεις που βρίσκονται και σήμερα στη χώρα». Αυτό, λοιπόν, είναι ενδεικτικό των βημάτων που δεν έχουν γίνει διαχρονικά, με διακομματικές ευθύνες, εδώ και τέσσερις δεκαετίες, αλλά θα πρέπει να μας απασχολήσουν και συνολικά ως πολιτικό σύστημα, αλλά και ειδικά την Κυβέρνηση που έχει και τη νομοθετική πρωτοβουλία και τις επιλογές των αποφάσεων.

Κυρίες και κύριοι συνάδελφοι, ως Κίνημα Αλλαγής, παρά τους προβληματισμούς μας, παραδοσιακά, στηρίζουμε τις κάθε είδους επενδυτικές πρωτοβουλίες, εφόσον με αυτές υλοποιούνται οι αναγκαίες υποδομές που συμβάλλουν στη δίκαιη ενεργειακή μετάβαση, αλλά, παράλληλα, βασίζονται και σε ένα ισορροπημένο πλαίσιο κινήτρων, τόσο με τους ξένους, όσο και με τους εγχώριους, εν δυνάμει, επενδυτές.

Στη δε προσέλκυση επενδύσεων από τον ιδιωτικό τομέα, πιστεύουμε πως βασική επιδίωξη δεν πρέπει να είναι ο ανταγωνισμός με το κράτος, αυτή η «δαιμονοποίηση» του κράτους, αλλά η συμπληρωματικότητα των δύο. Γνώμονας θα πρέπει να είναι η διασφάλιση του δημοσίου συμφέροντος και προϋπόθεση η διαφάνεια και όχι οι «φωτογραφικές» ρυθμίσεις, η εξυπηρέτηση συγκεκριμένων σχεδίων, επενδυτικών ή μη. Επιθυμητές οι επενδύσεις, κατανοητές οι ρυθμίσεις προς αυτή την κατεύθυνση, ακόμη και αν αυτές δεν βασίζονται σε κανένα πλαίσιο αρχών, αλλά δεν νομίζω ότι αυτό συνιστά ένα συνεκτικό και ολοκληρωμένο σχέδιο προσέλκυσης και επιτάχυνσης επενδύσεων.

Αλήθεια, θέλω να ρωτήσω και τον Υπουργό και την ηγεσία του Υπουργείου Ανάπτυξης. Οι υπουργικές αποφάσεις του νομοσχεδίου «Επενδύω στην Ελλάδα και άλλες διατάξεις» έχουν εκδοθεί όλες μέχρι σήμερα; Ναι; Πολύ ωραία. Πόσος χρόνος χρειάστηκε, για να εκδοθούν αυτές οι αποφάσεις; Η Κυβέρνηση και το Επιτελικό Κράτος -γιατί το νομοσχέδιο αυτό το ψηφίσαμε δύο χρόνια πριν, να θυμίσω στους συναδέλφους- είναι τόσο ικανοποιημένοι που εξέδωσαν, μάλιστα, πρόσφατα, σχετική ανακοίνωση για το πολυπληθές των νόμων, υπουργικών αποφάσεων και κοινοβουλευτικών παρεμβάσεων των μελών της Κυβέρνησης.

Απόδειξη του μεγάλου ενδιαφέροντος που έχουμε ως Κίνημα Αλλαγής για την υλοποίηση στρατηγικών επενδύσεων αποτελεί και η επένδυση του Ελληνικού. Επί σειρά ετών, δηλαδή, από την ημέρα σύλληψης της ιδέας, έως και σήμερα, που έχουν ξεκινήσει κάποιες εργασίες, εμείς παρέχουμε την αμέριστη υποστήριξή μας σε πολιτικό, κοινωνικό, οικονομικό, αλλά και κοινοβουλευτικό επίπεδο, ώστε αυτή η εμβληματική επένδυση να «ωριμάσει», να «απαγκιστρωθεί», επιτέλους, από τη γραφειοκρατία και να αρχίσει, επιτέλους, να υλοποιείται, προκειμένου να λειτουργήσει προς όφελος των πολιτών.

 Σε σχέση με το Γ΄ Μέρος του νομοσχεδίου, το οποίο αφορά στις εταιρείες τεχνοβλαστούς των εκπαιδευτικών ιδρυμάτων και ερευνητικών κέντρων, προφανώς, δεν θα μπορούσαμε να είμαστε αντίθετοι στη δημιουργία σχετικού νομοθετικού πλαισίου.

 Αναφορικά με την εμπορική αξιοποίηση της γνώσης που παράγεται από άτομα υψηλής επιστημονικής και τεχνικής κατάρτισης, θεωρούμε πως είναι επιθυμητή, όσο και απαραίτητη, όπως, βέβαια και η ανάπτυξη κάθε είδους δράσεων που υποβοηθούν και αναπτύσσουν το καινοτομικό επιχειρείν.

 Κυρίες και κύριοι συνάδελφοι, φυσικά, σε μία, επί της αρχής, συζήτηση, κανείς δεν μπορεί να διαφωνήσει με ζητήματα που αφορούν στην προσέλκυση επενδύσεων και μάλιστα στρατηγικών. Ωστόσο, η γενικότερη πολιτική και τα ισχνά, μέχρι στιγμής, αποτελέσματα στον σχετικό τομέα, οι ανεξήγητες εμμονές και αρκετά προβληματικά άρθρα του σχετικού νομοσχεδίου, μάς προβληματίζουν σε μεγάλο βαθμό και γι’ αυτό θα επιφυλαχθούμε, αναλύοντας τις θέσεις και τις απόψεις μας στις επόμενες συνεδριάσεις. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε τον καλό συνάδελφο, τον Μιχάλη Κατρίνη. Ιδιαίτερα, εγώ θέλω να τον ευχαριστήσω για τα καλά του λόγια και αυτόν και την κυρία Πέρκα, τον κ. Ταραντίλη και όλους τους συναδέλφους.

Συμφωνώ, αγαπητέ Μιχάλη, ότι τίποτα δεν είναι αυτονόητο, γι’ αυτό και τα επεσήμανα, γιατί πρέπει να ακούγονται πράγματα, τουλάχιστον, στα οποία συμφωνούμε όλοι μας, μπας και κάτι αλλάξει, μπας και κάτι γίνει καλύτερο για όλους μας.

Και πάλι σας ευχαριστώ πολύ.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ πολύ, κύριε Πρόεδρε. Χαιρόμαστε που είσαστε εδώ μαζί μας σήμερα. Βεβαίως, η καλύτερη ευχή είναι καλή υγεία. Το λέω και λόγω της πανδημίας και από προσωπικές εμπειρίες. Όμως, αυτό για να γίνει πραγματικότητα χρειάζεται δωρεάν, υψηλής ποιότητας, δημόσια υγεία. Θέλει διορισμούς γιατρών, νοσηλευτών σε επάρκεια και υποδομές σύγχρονες με μόνιμη και σταθερή δουλειά. Πράγματι, υπέρτατο αγαθό είναι η υγεία.

 Επίσης, συμφωνώ μαζί σας και για τον εμβολιασμό που είναι ανάγκη και προστασία, είναι ένα «δώρο» της επιστήμης.

Σε ότι αφορά στο νομοσχέδιο για τις στρατηγικές επενδύσεις. Είναι ένα από τα προαπαιτούμενα, αντιλαϊκά και αντεργατικά νομοσχέδια για την εκταμίευση από το Ταμείο Ανάκαμψης, μέχρι το 2021. Δηλαδή, το νέο υπερμνημόνιο με τα τριάντα, περίπου, δισεκατομμύρια που, βεβαίως, ανεβάζουν το ΑΕΠ, αλλά φτωχαίνουν και εξαθλιώνουν τους εργαζόμενους και το λαό συνολικότερα.

Είναι ένα νομοσχέδιο που είναι συνέχεια από τον νόμο «έκτρωμα» για τα εργασιακά, που έφερε τον εργασιακό Μεσαίωνα, τη δεκάωρη δουλειά, τον περιορισμό στη συνδικαλιστική δράση, τις ευέλικτες σχέσεις εργασίας, την αβεβαιότητα και την ανασφάλεια.

Εξάλλου, και στο παρόν νομοσχέδιο υπάρχει ευθυγράμμιση με το σημερινό σύγχρονο, όπως το λέτε εσείς, αντεργατικό πλαίσιο του περασμένου αιώνα που έχει διαμορφωθεί από τις αστικές κυβερνήσεις το τελευταίο διάστημα. Ακόμη και στις στοιχειώδεις σχέσεις εργασίας, ανά επένδυση, όχι μόνο δεν υπάρχει καμία δέσμευση για μόνιμη και σταθερή απασχόληση εργαζομένων, αλλά αντικαθίσταται από τον όρο «ετήσιες μονάδες εργασίας», στο πλαίσιο της ελαστικής απασχόλησης και των αλλαγών στην εργασιακή νομοθεσία που έχουν προωθηθεί όλο το προηγούμενο διάστημα. Στην ουσία, ακόμη και οι επενδύσεις μεγάλης κλίμακας δεν απαιτείται να οδηγούν καν σε μόνιμες σταθερές θέσεις εργασίας. Αυτό το θεωρείτε κόστος και τους εργαζόμενους «βάρος» για να έχουν πλήρη δικαιώματα.

Το νομοσχέδιο, λοιπόν, για τις στρατηγικές επενδύσεις παίρνει, ουσιαστικά, τη σκυτάλη από τον ν.4608/2019 του ΣΥΡΙΖΑ, που, βέβαια, η Νέα Δημοκρατία τον είχε ψηφίσει, δίνοντας τώρα ακόμη περισσότερα νέα κίνητρα, φοροαπαλλαγές και επιδοτήσεις, για να επενδυθούν συσσωρευμένα κεφάλαια και κυρίως, για να «καταβροχθίσουν» οι όμιλοι τα δισεκατομμύρια ευρώ του Ταμείου Ανάκαμψης, του ΕΣΠΑ και του αναπτυξιακού νόμου. Φυσικά, σε κάθε περίπτωση, τα ποσά αυτά θα «φορτωθούν» στους κρατικούς προϋπολογισμούς των κρατών μελών και βέβαια, στις πλάτες των λαών, μαζί με τις αντεργατικές ανατροπές που προβλέπονται στα Εθνικά Σχέδια Ανάκαμψης και Ανθεκτικότητας. Στόχος αυτού του νομοσχεδίου για την Κυβέρνηση, όπως, άλλωστε, έκανε και η προηγούμενη του ΣΥΡΙΖΑ, είναι να απελευθερώσει από κάθε εμπόδιο και κάθε χρονοβόρα διαδικασία τις επενδύσεις.

Ουσιαστικά, πρόκειται για ένα μπαράζ νέων προκλητικών προνομίων που «χτίζουν» πάνω σε όλα τα προηγούμενα των κυβερνήσεων, με τις νέες διατάξεις και κωδικοποιήσεις, τόσο της προηγούμενης Κυβέρνησης, όσο και της σημερινής, με προκλητικά κίνητρα, όπως φοροαπαλλαγές και ελαφρύνσεις, κρατικές ενισχύσεις και επιδοτήσεις, αλλαγές σε συντελεστές δόμησης και προσφορά δημόσιων εκτάσεων, που όλα έχουν ως στόχο την εξασφαλισμένη κερδοφορία για τους επενδυτές σε βάρος των λαϊκών αναγκών.

Διευρύνει, παράλληλα, την επιχειρηματική δράση σε βάρος του περιβάλλοντος, αποκαλύπτοντας την υποκρισία πίσω από τις διακηρύξεις για την προστασία, δήθεν, των δασών και αιγιαλών, από τις συνέπειες της κλιματικής κρίσης. Όμως, οι νέες αλλαγές στην περιβαλλοντική αδειοδότηση «γκρεμίζουν» ό,τι έχει απομείνει από το σημερινό πλαίσιο και μεταφέρουν αρμοδιότητες περιβαλλοντικής αδειοδότησης στο κεντρικό κράτος, σε μία ειδική επιτροπή και στον Υπουργό. Έτσι η νομοθεσία για τις στρατηγικές επενδύσεις εμπλουτίζεται και προσαρμόζεται καλύτερα στα δεδομένα της «πράσινης» ανάπτυξης- κοροϊδίας.

Τα πάντα στο νομοσχέδιο-συμπλήρωμα στον προηγούμενο του ΣΥΡΙΖΑ, υποτάσσονται στην προοπτική ανάκαμψης των κερδών του κεφαλαίου και της ανταγωνιστικότητας του εγχώριου κεφαλαίου, στην προσέλκυση κερδοφόρων επενδύσεων, με τον «πακτωλό» των δισεκατομμυρίων, που θα συνδυαστούν με την κλιμάκωση των αντιλαϊκών προαπαιτούμενων. Εντάσσεται σε ένα «πλέγμα» διατάξεων που χρησιμοποιούνται για την υλοποίηση του σχεδίου Πισσαρίδη, ενώ περιλαμβάνει διατάξεις που αφορούν, τόσο στον τρόπο επιδότησης του μεγάλου κεφαλαίου, όσο και σε διατάξεις που διαμορφώνουν ένα ευνοϊκότερο ρυθμιστικό πλαίσιο για την προώθηση των επενδύσεων, με τις αλλαγές που γίνονται να έχουν αποφασιστική σημασία. Οι αλλαγές δεν είναι καινοφανείς. Πρόκειται για την ολοκλήρωση των μεταβολών στην αδειοδότηση που προωθούνται συστηματικά, ολόκληρη τη δεκαετία, τόσο από τη Νέα Δημοκρατία, όσο και από τον ΣΥΡΙΖΑ και που, άλλωστε, αποτελούν και εμβληματικές προβλέψεις, τόσο στα μνημόνια, όσο και στις μεταμνημονιακές δεσμεύσεις.

Το πλαίσιο που προωθείται τώρα, ειδικά για τις μεγάλες επενδύσεις που εντάσσονται στην πρώτη κατηγορία, προβλέπει αδειοδοτήσεις «εξπρές». Μεγαλύτερη βαρύτητα δίνεται στις λεγόμενες εμβληματικές, σε αυτές, δηλαδή, που αφορούν την οικονομία χαμηλού ενεργειακού και περιβαλλοντικού αποτυπώματος και ενισχύουν σημαντικά την ελληνική οικονομία και την ανταγωνιστικότητα αυτής σε διεθνές επίπεδο, όπως αναφέρεται χαρακτηριστικά στο νομοσχέδιο. Είναι φανερό, ότι οι διατάξεις αυτές αφορούν επενδύσεις στην «πράσινη» και ψηφιακή οικονομία, που βρίσκονται στη προμετωπίδα του Ταμείου Ανάκαμψης.

Παραδείγματος χάριν, ανάμεσα στα εμβληματικά έργα που θα χρηματοδοτηθούν είναι ο αγωγός φυσικού αερίου προς τη Δυτική Μακεδονία, μήκους 155 χιλιομέτρων και κόστος 110 εκατομμύρια ευρώ, το βόρειο τμήμα του αυτοκινητόδρομου Ε65, που χαρακτηρίζεται έργο άμεσα συνδεδεμένο με την απολιγνιτοποίηση και την αλλαγή του παραγωγικού μοντέλου της περιοχής, όπως και η κατασκευή του γιγαντιαίου φωτοβολταϊκού πάρκου της ΔΕΗ στην Κοζάνη, ισχύος 230 μεγαβάτ. Και όμως, αυτά συνοδεύονται με «χτυπήματα» στα εργασιακά δικαιώματα αλλά και «τσουχτερές» αυξήσεις στο κόστος της ενέργειας συνολικά για τη λαϊκή οικογένεια.

Βέβαια, τα παραπάνω εμβληματικά έργα για την κατασκευή τους θα χρειαστούν χιλιάδες θέσεις εργασίας. Όμως, στον τομέα της ενέργειας, αλλά και σε άλλους τομείς τελικά, αναμένεται να δημιουργηθούν ελάχιστες θέσεις εργασίας, μετά τη φάση ολοκλήρωσης τους και με «τσακισμένα» δικαιώματα, ενώ η τιμή ενέργειας για τη λαϊκή οικογένεια θα παραμένει υψηλή. Αυτό επιβεβαιώνει και η εμπειρία από τις λιγνιτικές περιοχές Σκωτίας και Ουαλίας, που έχουν προηγηθεί στη δεκαετία του 1980. Τι απέμεινε στις περιοχές των πρώην ανθρακωρύχων; Δραστική μείωση απασχόλησης, κακοπληρωμένες οι υπόλοιπες, ελαστικές μορφές με γερασμένο πληθυσμό. Αυτές ήταν οι νέες ευκαιρίες που τους υπόσχονταν, όπως τώρα και εσείς υπόσχεστε και καλλιεργείτε αυταπάτες.

Με το παρόν νομοσχέδιο προβλέπονται και άλλα, όπως αύξηση του συντελεστή δόμησης και άλλες ευνοϊκές ρυθμίσεις για απαλλοτριώσεις υπέρ των μεγάλων επιχειρηματικών ομίλων, όπως και νέες διευκολύνσεις για την παραχώρηση της χρήσης αιγιαλού και παραλίας σε επενδυτές, προκειμένου να επεκτείνουν τη δραστηριότητά τους. Μάλιστα, είναι τέτοιες οι διευκολύνσεις και οι εξυπηρετήσεις που προβλέπουν, ότι αν ο επιχειρηματικός όμιλος χρειαστεί αιγιαλό, παραλία ή θαλάσσιο χώρο, τότε τα ακίνητα που δημιουργούνται από τη μετατόπιση προς τη θάλασσα του ορίου αιγιαλού, λόγω κατασκευής ή επέκτασης των έργων ή προσχώσεων, καταγράφονται ως δημόσια κτήματα και παραχωρούνται, κατά χρήση ή εκμισθώνονται στον κύριο του έργου των στρατηγικών επενδύσεων. Δηλαδή, για τον αιγιαλό και την παραλία ακόμη και το μπάζωμα στη θάλασσα και η αλλοίωση του φυσικού τοπίου, θα θεωρούνται παρεμβάσεις για το δημόσιο συμφέρον, αρκεί να εξασφαλίζουν την καπιταλιστική κερδοφορία. Είναι απαράδεκτα και πρέπει να αποσυρθούν.

Οι επιχορηγήσεις είναι «απλόχερες» σε όλο το φάσμα της επένδυσης, από πρόσληψη προσωπικού, έρευνα και ανάπτυξη, βιομηχανική έρευνα, πειραματική ανάπτυξη ή μελέτες σκοπιμότητας, μέχρι την απόκτηση καινούργιου μηχανολογικού και μη εξοπλισμού. Οι επιχορηγήσεις είναι άφθονες, ενώ στις πολεοδομικές ρυθμίσεις, εντός των εγκεκριμένων σχεδίων πόλεων, επιτρέπονται συγκεκριμένες και ειδικές παρεκκλίσεις, ακόμη και από τους ισχύοντες όρους και περιορισμούς δόμησης της περιοχής. Οι προκλητικές ρυθμίσεις αφορούν και στα συνοδά βοηθητικά έργα, που σκοπό έχουν, όπως λέτε, να εξυπηρετήσουν τις στρατηγικές επενδύσεις στο στάδιο κατασκευής τους. Βέβαια, ως συνοδά έργα, όπως αναφέρει το νομοσχέδιο, νοούνται έργα μόνιμου χαρακτήρα για την υποστήριξη της στρατηγικής επένδυσης, όπως τα δίκτυα ΔΕΗ, ΟΤΕ, φυσικού αερίου, ύδρευσης, καθώς και οδοί προσπέλασης και οι κόμβοι σύνδεσης των περιοχών εγκατάστασης των έργων με το εθνικό και επαρχιακό οδικό δίκτυο και με βασικό οδικό δίκτυο της Περιφέρειας.

Εγώ θα σας πω ένα πραγματικό παράδειγμα στη Λευκάδα, με την επιδότηση εκατομμυρίων ευρώ σε τουριστικό μεγαθήριο στον Σκορπιό Ρώσου δισεκατομμυριούχου. Δεν φτάνει μόνο αυτό, αλλά υπάρχει και παραχώρηση αποκλειστικής χρήσης λωρίδας θάλασσας, με παράλληλη απαγόρευση διέλευσης οποιουδήποτε άλλου σκάφους, με απόφαση του Υπουργείου Ναυτιλίας, τόσο επί ΣΥΡΙΖΑ, όσο και επί Νέας Δημοκρατίας, καθιστώντας «άβατο» την περιοχή για τους ντόπιους και ξένους επισκέπτες.

Οι δε πρόσφατες αδειοδοτήσεις για χρήση του υδροφόρου ορίζοντα της ευρύτερης περιοχής του Νυδρίου, με σκοπό την ύδρευση αυτού του τουριστικού μεγαθήριου από την περιφερειακή αρχή Νέας Δημοκρατίας-ΚΙΝΑΛ, δημιουργεί κινδύνους να εξαντληθούν οι διαθέσιμοι υδάτινοι πόροι της περιοχής, να τους στερηθούν, δηλαδή, οι κάτοικοι με την αποστράγγιση του υδροφόρου που, ήδη, είναι επιβαρυμένος.

Το σχέδιο νόμου, λοιπόν, αποκαλύπτει περίτρανα τον πραγματικό χαρακτήρα της καπιταλιστικής ανάπτυξης που αφορά στη «θωράκιση» κερδών των πολύ μεγάλων επιχειρήσεων σε βάρος των συμφερόντων της τεράστιας λαϊκής πλειοψηφίας, με αποτέλεσμα τα λαϊκά στρώματα να βιώνουν τις τραγικές συνέπειες των επενδύσεων, που θα καταστρέφουν το περιβάλλον, χωρίς κανέναν σεβασμό ούτε σε στοιχειώδεις όρους προστασίας και θα επιδεινώνουν άμεσα τη ζωή τους. Θα βιώνουν εργασιακή «ζούγκλα» από συμπιεζόμενους μισθούς, από ευελιξία και ανεργία, ενώ οι μεγάλοι όμιλοι θα λειτουργούν σε ένα επενδυτικό περιβάλλον διασφάλισης τεράστιων κερδών. Αυτή είναι η ουσία, «παράδεισος» για τους μεγάλους.

Θέλω να πω λίγα λόγια για το τελευταίο κεφάλαιο που αφορά στο θεσμικό πλαίσιο για την ίδρυση τεχνοβλαστών, δηλαδή, καινοτόμων εταιρειών αποκλειστικά, εντός του πανεπιστημίου ή των ερευνητικών κέντρων. Μέχρι σήμερα, δεν υπήρχε νομοθετικά ρυθμισμένο θεσμικό πλαίσιο, αλλά κάθε πανεπιστήμιο όριζε το ίδιο τις συνθήκες ίδρυσης εταιρειών εντός των δομών του. Πλέον, θα ρυθμίζονται από το νομοσχέδιο οι προϋποθέσεις και η διαδικασία ίδρυσης εταιρειών τεχνοβλαστών, οι όροι συμμετοχής σε αυτές του ακαδημαϊκού ή ερευνητικού προσωπικού των οργανισμών, η σχέση των εν λόγω εταιρειών με τον οργανισμό και οι όροι εταιρικής συμμετοχής τρίτων, ενώ εισάγονται κίνητρα για την ίδρυση και λειτουργία εταιρειών τεχνοβλαστών.

Τι κάνετε, δηλαδή; Ουσιαστικά, θέτετε ως βασικό άξονα την εμπορευματοποίηση της ερευνητικής διαδικασίας, γιατί συγκριτικά με άλλες χώρες της Ευρωπαϊκής Ένωσης υπάρχει η εκτίμηση ότι είναι μικρότερη η αξιοποίηση του συγκεκριμένου τύπου επιχειρηματικής λειτουργίας. Δηλαδή, αναγνωρίζεται, από αστικά επιτελεία και πανεπιστημιακούς, ότι χρειάζεται να ξεκαθαρίσει ποιες είναι οι εταιρείες τεχνοβλαστοί, ποιο είναι το αντικείμενό τους, πώς τους εκχωρείται η αξιοποίηση της διανοητικής ιδιοκτησίας, ποια είναι η διαδικασία ίδρυσής τους, πώς συμμετέχουν οι ερευνητές και ποια η σχέση ερευνητή με τον ερευνητικό φορέα. Επίσης, αποσαφηνίζει τους όρους και τις προϋποθέσεις εταιρικής συμμετοχής τρίτων για επένδυση σε εταιρεία τεχνοβλαστό, καθώς και ένα πλαίσιο κινήτρων για τη δημιουργία και ανάπτυξή τους.

Στην πραγματικότητα, υποβάλλεται από τις ανάγκες του κεφαλαίου, αφού οι μεγάλοι επιχειρηματικοί όμιλοι δεν θέλουν και δεν μπορούν να αναλαμβάνουν το μεγάλο επενδυτικό ρίσκο για την ανάπτυξη όλης της νέας γνώσης και το υψηλό κόστος της παραγωγής καινοτομίας. Έτσι, το πανεπιστημιακό σκέλος έρχεται να συμβάλει στην καπιταλιστική αναπαραγωγή, αναλαμβάνοντας, στην ουσία, όλο το ρίσκο του νέου προϊόντος ή υπηρεσίας που συνιστά την καινοτομία. Μόλις το προϊόν ή η υπηρεσία αποδειχθεί ότι αντέχει στην ανταγωνιστικότητα και έχει μεγάλα περιθώρια κερδοφορίας, ο ιδιώτης ανακεφαλαιοποιεί το μερίδιό του και τελικά παίρνει στα χέρια του μία έτοιμη και δοκιμασμένη επιχείρηση.

Το πανεπιστήμιο, στην πράξη, «τζογάρει» αποθεματικά και χρηματικά ποσά για λογαριασμό μεγάλων επιχειρήσεων, τα οποία θα έπρεπε να προορίζονται για την κάλυψη των αναγκών της διδασκαλίας και έρευνας των φοιτητών και των μορφωτικών τους αναγκών. Έτσι, αντί να μιλάμε για αύξηση της κρατικής χρηματοδότησης για τα ανώτατα ιδρύματα και τα ερευνητικά κέντρα, με σκοπό την κάλυψη των αναγκών φοιτητών, ερευνητών και διδασκόντων, η Κυβέρνηση κόπτεται να διαμορφώσει κίνητρα για τους ερευνητικούς οργανισμούς από τη διάθεση υποδομών σε εταιρείες τεχνοβλαστούς, γεγονός που θα ωθήσει περισσότερο τα ιδρύματα στην αυτοοργάνωση και την αναζήτηση πόρων μέσω κερδοφόρων συμπράξεων.

Παράλληλα, η επέκταση της δημιουργίας εταιρειών με αξιοποίηση υποδομών του πανεπιστημίου, θα στερήσει από τους φοιτητές και άλλες ερευνητικές ομάδες, που δεν συμμετέχουν στις συγκεκριμένες εταιρείες, εργαστηριακούς χώρους και εξειδικευμένο εξοπλισμό.

Όλα, λοιπόν, τα δίνετε στην υπηρεσία και το κέρδος των μεγάλων ομίλων, γι’ αυτό και καταψηφίζουμε, επί της αρχής, το νομοσχέδιο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πριν δώσουμε το βήμα στον κ. Βιλιάρδο, επιτρέψτε μου, να σας ανακοινώσω τους φορείς που θα καλέσουμε αύριο. Είναι πάρα πολλοί. Δεν Θέλησα να κάνουμε περικοπές. Θέλω, όμως, μία υπόσχεση για αύριο. Δηλαδή, να τους δώσουμε τον λόγο να μιλήσουν, αλλά να μην κάνουμε δεύτερο κύκλο πάλι ρωτώντας τα ίδια , διότι είναι είκοσι φορείς. Καταλαβαίνετε ότι μία τέτοια διαδικασία θα είναι πολύωρη και ανούσια.

Καλούμε, λοιπόν, το Εθνικό Συμβούλιο Έρευνας Τεχνολογίας και Καινοτομίας, τη Σύνοδο Πρυτάνεων και Προέδρων Διοικουσών Επιτροπών των Ελληνικών ΑΕΙ, το Συμβούλιο των Προέδρων των Ερευνητικών Κέντρων, τον ΣΒΕ, τον ΣΕΒ, την ΕΛΤΕ, το ΕΒΕΑ, το ΕΒΕΠ, το ΤΕΕ, το Γεωτεχνικό Επιμελητήριο, το Οικονομικό επιμελητήριο, την ΕΝ.ΠΕ., τη ΓΕΣΕΒΕΕ, τη Σύνοδο Προέδρων Πανεπιστημιακών Ερευνητικών Κέντρων και Τεχνολογικών Πάρκων των Ελληνικών Πανεπιστημίων, το WWF, τον Σύλλογο Ελλήνων Πολεοδόμων και Χωροτακτών, τον Σύλλογο Ελλήνων Μηχανικών Πολεοδομίας, Χωροταξίας και Περιφερειακής Ανάπτυξης, την Ελληνική Εταιρεία Περιβάλλοντος και Πολιτισμού, το Γεωπονικό Πανεπιστήμιο Αθηνών, την ΠΟ ΕΜΔΥΔΑΣ, την ΚΕΔΕ, το ΣΟΕΛ, το Εθνικό Κέντρο Έρευνας Φυσικών Επιστημών Δημόκριτος, την Ελληνική Ορνιθολογική Εταιρεία και την GREEN TANK.

 Θα δώσουμε τον λόγο σε όλους, θα τους διευκρινίσουμε παρακαλώ, ότι θα μπορούν να τοποθετηθούν για τρία λεπτά με μία ανοχή, για να φτάσει τα πέντε, αλλά όχι παραπάνω. Δεν κάνουμε εδώ διαβούλευση, κάνουμε τελική τοποθέτηση των απόψεων των φορέων. Αυτό παρακαλώ πολύ να διευκρινιστεί, κατά τη διάρκεια της πρόσκλησης. Και να παρακαλέσω τους συναδέλφους αύριο μόνο διευκρινιστικές ερωτήσεις, να μην κάνουμε, δηλαδή, και δεύτερο κύκλο που δεν θα οδηγήσει πουθενά.

Στο σημείο αυτό, ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Βρυζίδου Παρασκευή, Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Παπαναστάσης Νικόλαος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, πρώτα απ’ όλα, καλή ανάρρωση σας εύχομαι.

Το νομοσχέδιο παρουσιάζεται ως αναπτυξιακό, επειδή δρομολογεί μία ακόμη διαφοροποίηση στις ρυθμίσεις και τις στρατηγικές επενδύσεις. Το βασικό του μειονέκτημα είναι η αοριστία στο κυριότερο σημείο του, δηλαδή, στο ποιοι ακριβώς είναι οι στρατηγικοί τομείς και οι κατευθύνσεις της οικονομίας μας. Εμπεριέχει, βέβαια, μία σημαντική καινοτομία, που αφορά στην ίδρυση τεχνοβλαστών ανωνύμων εκπαιδευτικών ιδρυμάτων, στο Γ΄ Μέρος και στα άρθρα 51 έως 65. Ένα πλαίσιο που υπάρχει, προ πολλού, παγκοσμίως, και που το έχει απόλυτη ανάγκη η χώρα μας. Απόλυτη ανάγκη, επειδή πρέπει να διατηρήσει τους νέους πτυχιούχους στην επικράτειά της. Επιπλέον, να αντιστρέψει το brain drain που μας έχει κοστίσει πάνω από 100 δισεκατομμύρια ευρώ σε δαπάνες εκπαίδευσης, με τις οποίες οι 650.000, περίπου, νέοι μας που έφυγαν, «προίκισαν» τις χώρες υποδοχής τους, καθώς, επίσης, πάνω από 30 δισεκατομμύρια ευρώ ετήσιο ΑΕΠ. Πρόκειται για μία θετική εξέλιξη σε θεσμικό επίπεδο, με την προφανή αντιγραφή των ανάλογων πρακτικών του εξωτερικού. Αρκεί, φυσικά, να διαμορφωθούν οι συνθήκες σε επίπεδο πολιτικής και οικονομικού περιβάλλοντος, έτσι ώστε να έχει επιτυχία.

Διευκρινίζουμε, πάντως, πώς η απασχόληση από τις startups στην Ελλάδα είναι χαμηλή, κάτω από 3 .000 σωρευτικά, λαμβάνοντας υπόψη, ότι μεταξύ των ετών 2010 και 2020 χρηματοδοτήθηκαν με 1,34 δισεκατομμύρια δολάρια μόνο 349 ελληνόκτητες startups που απασχολούσαν προσωπικό στην Ελλάδα, σε σύνολο 608, μαζί με αυτές στο εξωτερικό, σύμφωνα με στοιχεία της εταιρείας Marathon Venture Capital που θα καταθέσουμε στα Πρακτικά.

Επίσης, με στοιχεία του Εθνικού Κέντρου Τεκμηρίωσης, το 2020 υπήρχαν 57.059 άτομα στον τομέα έρευνας και ανάπτυξης στην Ελλάδα, σε σχέση με 70.229 το 2001, γεγονός που σημαίνει, πως και εδώ είχαμε απώλειες, μεταξύ άλλων, λόγω των μνημονίων που στήριζε ανέκαθεν η Κυβέρνηση. Μπορεί δε, ο Προϋπολογισμός της χώρας για έρευνα και ανάπτυξη να έχει αυξηθεί κάπως μετά το 2011 σε απόλυτα νούμερα, αλλά παραμένει χαμηλός στο 1,27%, κάτω από τον στόχο του 2% της Ε.Ε. και του μέσου όρου του 2,19%, όπως θα καταθέσουμε στα Πρακτικά.

Υπενθυμίζουμε, επιπλέον, πως η Κυβέρνηση έχει συμπεριλάβει το ΕΛΙΑΜΕΠ στην έρευνα και ανάπτυξη με τον ν.4712/2020. Αν είναι δυνατόν! Πότε θα γίνουμε, λοιπόν Ευρώπη, σε σχέση με την προστιθέμενη αξία; Λογικά ποτέ, όσο υστερούμε στην έρευνα.

Περαιτέρω, ο κύριος όγκος των ρυθμίσεων του νομοσχεδίου αφορά, δυστυχώς, τις στρατηγικές επενδύσεις που, στην ουσία, έχουν σχέση με ένα παρωχημένο μοντέλο εξυπηρέτησης κοινοτικών ενισχύσεων, όπως της «πράσινης» και ψηφιακής ατζέντας του Ταμείου Ανάκαμψης και των ΕΣΠΑ. Επίσης, τουριστικών εγκαταστάσεων που πρέπει, επιτέλους, να γίνει κατανοητό, πως δεν μπορούν να αποτελούν τη βασική απάντηση, σε ότι αφορά στην ανάπτυξη στη χώρα μας, αφού πρόκειται για ένα μοντέλο φθηνών αφίξεων που εξυπηρετεί, κυρίως, τους ξένους εκμεταλλευτές των σχετικών υποδομών μας. Δηλαδή, τα γερμανικά αεροδρόμια της Fraport, που θυμίζουμε πώς έθεσε όριο αφίξεων 30,8 εκατομμύρια για το 2022, με τις πρόσφατες ενισχύσεις του ν.4810/2021 που ψήφισε η Κυβέρνηση, τις εταιρείες τύπου TUI και ούτω καθεξής. Ακόμη, δεν πρέπει να ξεχνάμε, πως μόνο εκεί δεν μιλάει κανείς για ρύπους, ειδικά σε ότι αφορά στα αεροπλάνα, ούτε για «πράσινη» ανάπτυξη.

Σε κάθε περίπτωση, αυτό που χρειάζεται η Ελλάδα είναι επενδύσεις στον πρωτογενή της τομέα, στη μεταποίηση και γενικότερα στη βιομηχανία, αν μη τι άλλο, τουλάχιστον, για λόγους τροφικής επάρκειας και για τον τουρισμό, κάτι, όμως, που απαιτεί όραμα. Όραμα που, δυστυχώς, δεν υπάρχει, υπενθυμίζοντας πως ο Υπουργός Ανάπτυξης στην Ερώτησή μας για τις αποζημιώσεις του Diesel Gate, όπου ζητήσαμε να διεκδικηθεί, τουλάχιστον, η παραγωγή αυτοκινήτων στην Ελλάδα, απάντησε πώς είναι μικρή χώρα μας για την παραγωγή αυτοκινήτων, όταν είναι η μοναδική, σχεδόν, στην Ε.Ε., χωρίς αυτοκινητοβιομηχανία, ενώ αποτελεί έναν βασικό πυρήνα ανάπτυξης της Πορτογαλίας, για παράδειγμα. Τελικά, παρά το ότι ανέφερε κάτι περί διεκδίκησης εργοστασίου της Volks Wagen, καταλήξαμε στη γνωστή διαφήμιση της εταιρείας στην Αστυπάλαια, καθώς και στο «πυροτέχνημα» των Αλβανοσκοπιανών της CGO από τη Γερμανία. Αλήθεια, πού βρίσκεται η κατασκευή του εργοστασίου που υποσχέθηκαν; Δεν γνωρίζουμε ακόμη, απολύτως, τίποτα.

 Συνεχίζοντας με τις στρατηγικές επενδύσεις, θα μπορούσαν και θα έπρεπε να καθοριστούν από την Κυβέρνηση, παραθέτοντας έστω τους τομείς ανάπτυξης της μελέτης Πισαρίδη, δηλαδή, τη βιομηχανία στην 4η Βιομηχανική Επανάσταση, τον ποιοτικό τουρισμό, την αγροδιατροφή, το περιβάλλον με την ανακύκλωση και την εξοικονόμηση ενέργειας, τον πολιτισμό, βέβαια, τις εμπορεύσιμες επαγγελματικές υπηρεσίες και ούτω καθεξής, στα οποία γίνεται μόνο μία αόριστη αναφορά στο άρθρο 2.

Δυστυχώς, δεν είδαμε καμία αναφορά στην αμυντική μας βιομηχανία, τουλάχιστον, για αναπτυξιακούς σκοπούς.

Επίσης, για εμπορικές εφαρμογές, όπως τα drones του Πανεπιστημίου Θεσσαλονίκης που θα καταθέσουμε στα Πρακτικά. Έτσι δεν πρόκειται να πάμε ποτέ μπροστά.

Θα έπρεπε, βέβαια, να επιλυθούν προηγουμένως άλλα προβλήματα, όπως το τι θα παράγει η βιομηχανία, με τι κόστος ενέργειας, τι θα εξάγουμε εκμεταλλευόμενοι τα ανταγωνιστικά μας πλεονεκτήματα, όπως το νικέλιο της ΛΑΡΚΟ, μοναδικό στην Ε.Ε., μαζί με τη Φιλανδία, τι θα συμφέρει να εισάγουμε, αντί να παράγουμε και ούτω καθεξής. Κάτι τέτοιο απαιτεί, βέβαια, δουλειά και σχεδιασμό, αντί να περιμένουμε τους επενδυτές, προσφέροντάς τους «γη και ύδωρ», όπως στην περίπτωση του Ομίλου Λάτση, που έδωσε την προκαταβολή των 300 εκατομμυρίων ευρώ, μόλις, τον Ιούλιο, έχοντας, ήδη, πουλήσει διαμερίσματα για πάνω από 800 εκατομμύρια, στερώντας τραπεζικά κεφάλαια 1,16 δισεκατομμύρια ευρώ από την οικονομία και τις μικρομεσαίες επιχειρήσεις, όπως θα καταθέσουμε στα Πρακτικά. Επίσης, της Eldorado Gold της μονοπρόσωπης «Ελληνικός Χρυσός», δηλαδή, με τις πολλές off sore στην Ολλανδία και όλων των υπολοίπων.

 Σε σχέση τώρα με την ανάπτυξη των τεχνοβλαστών, των εταιρειών, δηλαδή, από ερευνητές και προσωπικό των ΑΕΙ, αποτελεί ένα θετικό βήμα, το οποίο, εκτός των άλλων, λύνει το θέμα του ασυμβίβαστου των καθηγητών των ΑΕΙ, σε ότι αφορά στη συμμετοχή τους σε εταιρείες, όπως θα καταθέσουμε στα Πρακτικά. Κρίνεται, άλλωστε, θετικά απ’ όλους, αν και με μικρή συμμετοχή στη διαβούλευση, όπως παρατηρήσαμε, ενώ υπάρχουν πολλά περιθώρια, αφού το προσωπικό των ελληνικών ΑΕΙ είναι αρκετά αξιόλογο και τα πανεπιστήμια μας κατέχουν σημαντικές θέσεις παγκοσμίως. Εκτός αυτού, είναι, επίσης, σημαντική η κατάταξη των Ελλήνων ερευνητών, τόσο σε ελληνικά ΑΕΙ, όσο και στο εξωτερικό, ενώ υπάρχει μεγάλο ενδιαφέρον για ερευνητικές συνεργασίες.

Συνεχίζοντας, στις Ηνωμένες Πολιτείες, που διαθέτουν μία δυναμική κεφαλαιαγορά, οι τεχνοβλαστοί χρηματοδοτούνται από venture capitals, ενώ στην Αγγλία, κυρίως, από το κράτος, όπως θα καταθέσουμε στα Πρακτικά.

Εν προκειμένω, σύμφωνα με τον Οργανισμό Global University Venturing, που παρακολουθεί αυτές τις επενδύσεις, μεταξύ των ετών 2013 και 2018 έγιναν 3.000 συναλλαγές με τεχνοβλαστούς παγκοσμίως, με τα ποσά που επενδύθηκαν το 2018, να φτάνουν στα 11,85 δισεκατομμύρια δολάρια, αρκετά σημαντικά ποσά. Μία δε, από τις σημαντικότερες εξαγορές στις Ηνωμένες Πολιτείες, αυτή του τεχνοβλαστού Avexis στον τομέα τροποποίησης του γονιδιώματος, ανήλθε στα 8,7 δισεκατομμύρια δολάρια με αγοραστή τη Novartis. Εκτός αυτού, το 2018, σχηματίστηκαν 130 νέα επενδυτικά κεφάλαια γι’ αυτές, ακριβώς, τις χρηματοδοτήσεις, συνολικού μεγέθους 6,7 εκατομμύρια δολάρια.

 Συμπερασματικά, λοιπόν, είναι ένα θετικό βήμα, εκ μέρους της Κυβέρνησης, ενώ το σημαντικότερο για τους τεχνοβλαστούς είναι οι προοπτικές, η χρηματοδότηση και οι συνεργασίες μεταξύ τους για τον επιμερισμό των εξόδων.

Συνεχίζοντας στα κύρια μέρη του νομοσχεδίου, στο Α΄ Μέρος και στα άρθρα 1 έως 30, ορίζεται, για μία ακόμη φορά, τι σημαίνουν στρατηγικές επενδύσεις. Οι επενδύσεις αυτές διαχωρίζονται σε στρατηγικές επενδύσεις 1 και 2, ανάλογα με το μέγεθος, από 20 εκατομμύρια έως και άνω των 75 εκατομμυρίων, με 40, 50 και 75, τουλάχιστον, νέες ετήσιες μονάδες εργασίας, χωρίς, όμως, να αναφέρεται ο μισθός, ο οποίος θα έπρεπε να είναι καθοριστικός για την ποιότητα των θέσεων εργασίας. Το έχουμε απόλυτη ανάγκη να υπάρχουν ποιοτικοί μισθοί στην Ελλάδα. Στις δε μεγάλες επενδύσεις, άνω των 75 εκατομμυρίων, δεν αναφέρονται καθόλου θέσεις εργασίας και ίσως είναι παράλειψη που θα πρέπει να συμπληρωθεί από το Υπουργείο.

Στις στρατηγικές 2 και άνω των 20 εκατομμυρίων, περιλαμβάνονται τομείς που σε κάποιο βαθμό έχουν σχέση με τις νέες τεχνολογίες και με τις κατευθύνσεις της μελέτης Πισσαρίδη, όπως η αγροδιατροφή, η έρευνα και η καινοτομία, η βιοτεχνολογία κ.λπ.. Επίσης, αυτές που έχουν σκοπό τον ψηφιακό μετασχηματισμό της επιχείρησης ή την παροχή υπηρεσιών υπολογιστικού νέφους, δηλαδή, το πρόγραμμα ψηφιοποίησης της Ε.Ε., το Digital View.

Ακολουθούν οι εμβληματικές επενδύσεις εξαιρετικής σημασίας, που αφορούν στην «πράσινη» οικονομία, την καινοτομία, την τεχνολογία, καθώς, επίσης, την οικονομία χαμηλού ενεργειακού και περιβαλλοντικού αποτυπώματος ηλεκτροπαραγωγής από ΑΠΕ, το σύστημα παραγωγής «πράσινου» υδρογόνου, όπου η παραγόμενη ηλεκτρική ενέργεια χρησιμοποιείται αποκλειστικά για την παραγωγή υδρογόνου, συστήματα αποθήκευσης ηλεκτρικής ενέργειας από ΑΠΕ και εγκατάσταση θαλάσσιων αιολικών ή πλωτών φωτοβολταϊκών θαλάσσιων πάρκων. Δηλαδή, στην ουσία, αφορούν την «πράσινη» ατζέντα της Ευρωπαϊκής Ένωσης.

Όπως διευκρινίζεται, από τις στρατηγικές επενδύσεις σε μονάδες παραγωγής ηλεκτρικής ενέργειας, εξαιρούνται οι λιγνιτικές που σήμερα δουλεύουν στο φουλ, παρά το ότι θα μπορούσαν να έχουν χαμηλό ενεργειακό αποτύπωμα, με την τεχνολογία διακράτησης CO2 και άλλες που χρησιμοποιεί η Γερμανία. Εδώ φαίνεται καθαρά, πως θα ακολουθήσει η ενεργειακή εξάρτηση της χώρας μας που είναι, ήδη, στο 78%, με βάση το ΕΣΕΚ της Κυβέρνησης, όπως θα καταθέσουμε στα Πρακτικά, αφού προωθούνται εισαγόμενος εξοπλισμός ΑΠΕ, θαλάσσια αιολικά φωτοβολταϊκά, χωρίς να αναφέρεται που, υδρογόνο και αποθήκευση ενέργειας. Καθορίζονται από μία τριμελή επιτροπή επιστημόνων, αναγνωρισμένου κύρους και ποικίλων ειδικοτήτων. Θα είναι χωρίς καμία κοινοβουλευτική παρέμβαση;

Επόμενες είναι οι στρατηγικές επενδύσεις ταχείας αδειοδότησης, που ενισχύουν σημαντικά την ελληνική οικονομία και την ανταγωνιστικότητά της σε διεθνές επίπεδο. Δημιουργούν, τουλάχιστον, 30 νέες θέσεις ΕΜΕ και ο συνολικός προϋπολογισμός τους είναι 20 εκατομμύρια ευρώ ή 10 εκατομμύρια ευρώ, εάν είναι προσθήκη σε υπάρχουσα στρατηγική επένδυση.

Τέλος, έχουμε τις αυτοδίκαια εντασσόμενες στρατηγικές επενδύσεις που αφορούν σε έργα ΣΔΙΤ ή ευρωπαϊκά ενεργειακά έργα του άρθρου 8, του ν.4271/2014 ή επιχειρηματικά πάρκα.

Σε ότι αφορά στα υπόλοιπα, παρέχονται διάφορες διευκολύνσεις, όπως ειδικές περιβαλλοντικές διαδικασίες, ακόμη και σε περιοχές NATURA στο άρθρο 3, κάτι που γίνεται, ήδη, στις Σκουριές, παρεκκλίσεις από τους ισχύοντες όρους και από τους περιορισμούς δόμησης της περιοχής στο άρθρο 4, καθώς, επίσης, παραχώρηση αιγιαλού και παραλίας στο άρθρο 5, μαζί με τον βυθό, όπου θα θέλαμε μία ακριβή ερμηνεία. Είναι ένα πάρα πολύ σοβαρό θέμα και ελπίζουμε να μην σημαίνει αυτά που διαβάζουμε. Θα παρακαλούσαμε να μάς εξηγηθεί, αν είναι δυνατόν σήμερα.

Επιπλέον, ειδικές ταχείες αδειοδοτήσεις και για τα βοηθητικά συνοδευτικά έργα των συγκεκριμένων επενδύσεων στο άρθρο 6, δυνατότητα ένταξης στην επένδυση έως μιας όμορης έκτασης στο άρθρο 7 και διάφορα άλλα, στα οποία θα αναφερθούμε στη συζήτηση, επί των άρθρων.

Τέλος, αναφέρεται η δημιουργία ξενοδοχείων συνιδιοκτησίας, στο άρθρο 26, όπου προστίθεται η δυνατότητα ανάπτυξης στον Μητροπολιτικό Πόλο Ελληνικού του Αγίου Κοσμά. Προφανώς, μία ακόμη ρύθμιση για τον Όμιλο Λάτση, όπως σε κάθε, σχεδόν, νομοσχέδιο του Υπουργείου Ανάπτυξης.

Συνεχίζοντας στο Β΄ Μέρος και στα άρθρα 32 έως 44, υπάρχουν ορισμένες τροποποιήσεις του, δήθεν, αναπτυξιακού νόμου 4399 του 2016 για την ενίσχυση των ιδιωτικών επενδύσεων στην Ελλάδα, οι οποίες, όμως, δεν βελτιώνουν σημαντικά το ρυθμιστικό πλαίσιό του.

Τα άρθρα 45 έως 48, αναφέρονται στην εγκατάσταση αλλοδαπών εμποροβιομηχανικών εταιρειών και τροποποιείται το υπάρχον θεσμικό πλαίσιο της χούντας από την 1/8/1967, ενώ αφορούν στη διαδικασία υπαγωγής και στις υποχρεώσεις στο άρθρο 45, τη φορολόγηση του περιθωρίου κέρδους, που θα είχε σίγουρα ενδιαφέρον για λόγους transfer pricing, στο άρθρο 46 και λοιπά. Θα το δούμε στη συνέχεια. Αυτό είναι πάρα πολύ ενδιαφέρον.

Κλείνοντας, το Γ΄ Μέρος και τα άρθρα 51 έως 68 είναι τα πιο ενδιαφέροντα, όπως έχουμε, ήδη, αναφέρει, αφού εισάγεται το πλαίσιο ίδρυσης και λειτουργίας για τις εταιρείες τεχνοβλαστούς των Ανωτάτων Εκπαιδευτικών Ιδρυμάτων. Συμπερασματικά, οι διατάξεις για τους τεχνοβλαστούς δεν φτάνουν από μόνες τους για να επιτευχθεί η ανάπτυξη, ενώ δεν συμφωνούμε με τις ρυθμίσεις για την εξυπηρέτηση των τουριστικών εγκαταστάσεων και των κοινοτικών κονδυλίων, με τις οποίες παρακάμπτονται όλοι οι κρατικοί ελεγκτικοί μηχανισμοί με συνοπτικές διαδικασίες και με ελέγχους από τρίτους, χωρίς να υπάρχει κανένας στρατηγικός σχεδιασμός, ούτε φυσικά με τις υπερεξουσίες σε Υπουργούς. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Να εκφράσω και εγώ με τη σειρά μου τη χαρά που σας έχουμε και πάλι μαζί μας. Εύχομαι σιδερένιος από καρδιάς.

Θέλω να πω κάτι πάρα πολύ σαφές. Αφήστε κάτω τις παραλίες. Κάτω τα χέρια σας από τις παραλίες. Σε αυτή τη χώρα έχουν χάσει άνθρωποι σπίτια, δουλειά, το μέλλον για τα παιδιά τους. Έχει μείνει ένα πράγμα που είναι προνόμιο γι’ αυτή τη χώρα. Λίγο το κλίμα και λίγο η ελεύθερη πρόσβαση στις παραλίες. Δόθηκε «μάχη» για να είναι κατοχυρωμένη αυτή η πρόσβαση. Για να έχεις δικαίωμα, όταν σου φράζει κάποιος την πρόσβαση στην παραλία, να κινητοποιήσεις υπηρεσίες και να «γκρεμίζεις τον τοίχο». Για να έχεις δικαίωμα, όταν σου απαγορεύει κάποιος, με οποιοδήποτε τρόπο, να μπαίνεις σε μία παραλία, να έχεις τον νόμο με το μέρος σου. Σταματήστε την επιχείρηση να πάρετε ακόμη και αυτό το δικαίωμα από τους ανθρώπους, γιατί αυτό κάνετε με αυτό το νομοσχέδιο.

Προβλέπεται η παραχώρηση του αιγιαλού της παραλίας και του πυθμένα στις διάφορες εταιρείες. Καταργείτε, δηλαδή, αυτό που ξεκίνησε, επί Αντώνη Τρίτση και ήταν, ακριβώς, αυτή η απρόσκοπτη πρόσβαση στις παραλίες. Γι’ αυτό και τον «εκπαραθύρωσε» τότε η Κυβέρνηση Παπανδρέου.

Είναι ένα νομοσχέδιο που βρίθει «φωτογραφικών» διατάξεων. Προκειμένου να εξυπηρετήσετε συγκεκριμένους επιχειρηματίες, διαλύετε όλη την πολεοδομική νομοθεσία. Είναι ένα νομοσχέδιο, ένα ακόμη «καρφί» στο «φέρετρο» της περιβαλλοντικής νομοθεσίας στην Ελλάδα. Πριν από λίγες ημέρες ήταν εδώ πέρα ο Ευρωπαίος Επίτροπος Περιβάλλοντος. Η Ελλάδα παραβιάζει και με αυτό το νομοσχέδιο, για πολλοστή φορά, την καταδικαστική απόφαση από το Ευρωπαϊκό Δικαστήριο της 17ης Δεκεμβρίου του 2020, που ορίζει ότι δεν είναι δυνατόν μία χώρα της Ευρωπαϊκής Ένωσης να βάζει δραστηριότητες, είτε είναι αιολικά, είτε είναι τουριστικά ή οτιδήποτε άλλο, σε περιοχές NATURA, χωρίς σχέδιο διαχείρισης.

Όμως, εσείς νομοθετείτε, για ακόμη μία φορά, για να το κάνετε, πριν να υπάρξουν σχέδια διαχείρισης. Την ίδια στιγμή, που πιέζετε τους μελετητές να επιτρέψουν τα πάντα σε αυτές τις μελέτες διαχείρισης. Φτάνετε στο σημείο -και πάλι είναι «φωτογραφική» αυτή η διάταξη και θα ονοματίσω το γιατί- να επιτρέψετε σε στρατηγικές επενδύσεις να καλύπτουν έκταση που είναι ενάμιση χιλιόμετρο μακριά τους και να είναι αυτή η μισή τους έκταση. Θα παίρνει άδεια από εσάς για κάποιο σημείο και μετά θα αναπτύσσεται με την ίδια άδεια, ενάμισι χιλιόμετρο παραπέρα και μου ταιριάζει πάρα πολύ με αυτό που σχεδιάζετε στο «Ναυάγιο Α.Ε.». Σε αυτή την επένδυση του Εμίρη του Κατάρ, που αγόρασε το 14% της Ζακύνθου, για να δούμε, ότι τελικά δεν ήταν ο Εμίρης του Κατάρ, αλλά το αγόρασε από κάποιον που δεν του ανήκει ούτε ένα τετραγωνικό -αυτό μας λέει το Συμβούλιο Πλημμελειοδικών Αθηνών- και βλέπουμε ότι τελικά αποσύρεται αυτό το σχήμα, από ότι καταλαβαίνουμε.

Τώρα φέρνετε και όπως κατάλαβα το προχώρατε και με την αλλαγή του Υπουργού το «Ναυάγιο Α.Ε.», μία εταιρεία ξαφνικά, για να διαχειριστεί την παραλία Ναυάγιο, με πάνω από ένα εκατομμύριο επισκέπτες τον χρόνο. Είναι μία εταιρεία, βέβαια, που διαχειρίζεται μόνο την παράκτια ζώνη και αναρωτιέται κανείς «τι ακριβώς τρέχει εδώ πέρα;» Όμως, με αυτό που φέρνετε, είναι πολύ σαφές τι γίνεται. Κάλλιστα, αυτή η εταιρεία, μέσω μιας στρατηγικής επένδυσης, μπορεί να χρησιμοποιήσει και να απαλλοτριώσει και όποιο κομμάτι θέλει ενάμιση χιλιόμετρο μακριά, ένα τεράστιο κομμάτι της ζώνης αυτής, του 14% της Ζακύνθου. Το Συμβούλιο Πλημμελειοδικών κάνει λόγο για ποινικές ευθύνες οποιουδήποτε συμμετείχε σε αυτή την δοσοληψία.

Στις στρατηγικές σας επενδύσεις ο ιδιώτης μπορεί να κάνει ό,τι θέλει. Δηλαδή, δικούς του συντελεστές δόμησης, δική του κάλυψη, ύψος, αποστάσεις από κτίρια και από τα όρια του γηπέδου. Πλήρη παρέκκλιση από την πολεοδομική νομοθεσία. Καμία σχέση με το τι έχει δικαίωμα να κάνει οποιοσδήποτε άλλος στον χώρο. Αυτός μπορεί να κάνει τα πάντα. Δεν τον δεσμεύουν οι νόμοι του κράτους μας, γιατί ο νόμος του κράτους τού λέει, ότι μπορεί να «ξεφύγει» από ό,τι προβλέπει η πολεοδομική νομοθεσία.

Είχα εγκαλέσει τον Υπουργό Ανάπτυξης για την περίπτωση της στρατηγικής μελέτης, των στρατηγικών επενδύσεων που εγκρίνατε για τα αιολικά στην πολύπαθη Κάρυστο, στη Νότια Εύβοια, όπου υπάρχουν, ήδη, 600 ανεμογεννήτριες σε αυτόν τον Δήμο και ετοιμάζετε άλλες 600. Είχα πει τότε, ότι είναι παράνομο το ότι το εντάξατε στις στρατηγικές επενδύσεις γιατί υπήρχε το όριο των 120 θέσεων απασχόλησης. Εσείς θέλετε να μας πείτε, ότι με τις 100 ανεμογεννήτριες θα παραχθούν 170, περίπου, θέσεις απασχόλησης και γι’ αυτό το εγκρίνατε, ενώ για τις 600, όσες είχαν γίνει έως τότε 400 και, είχαν παραχθεί μόλις 68 θέσεις, οπότε δεν έβγαιναν τα νούμερα.

Βλέπουμε τώρα στις εμβληματικές επενδύσεις διάφορες συνδυασμένες ΑΠΕ, όπου δεν υπάρχει αυτό το όριο. Θέλω να το ξεκαθαρίσουμε εδώ. Ισχύει ότι για τις εμβληματικές επενδύσεις δεν έχετε όριο, σε ότι αφορά στον προϋπολογισμό και τις θέσεις; Αυτό βγαίνει από τη σελίδα 5 του άρθρου 2. Θέλουμε να το ξεκαθαρίσετε αυτό, όπως και σε ποιο όριο εντάσσονται.

Διαλύετε σε τέτοιον βαθμό την πολεοδομική νομοθεσία, επιτρέποντας σε όποιον θέλει να χωροθετεί ό,τι θέλει, όπου θέλει, με προνομιακούς όρους. Εσείς δεν καταλαβαίνετε τι κάνετε, αλλά δεν αφήνετε κανένα κίνητρο, δηλαδή, δεν έχει κανέναν λόγο ένας άνθρωπος που θέλει να κάνει μία απλή βιομηχανική ή όποια άλλη δραστηριότητα να την κάνει σε έναν οργανωμένο υποδοχέα. Οργανωμένος υποδοχέας σημαίνει υποδοχέας παγίου τύπου, όπου έχουμε μία δημόσια γη, η οποία έχει δρόμους, ένα μεγάλο κομμάτι της ιδιοκτησίας θα είναι δημόσιας πρόσβασης, θα έχει δημόσιες υποδομές, προκειμένου να υπάρχει αποχέτευση, κοινά δίκτυα και ούτω καθεξής, ένα συμμάζεμα του χώρου και μία οικονομία του χώρου. Αυτά τα καταργείτε. Δεν υπάρχει κανένας λόγος για έναν επιχειρηματία, πλέον, να κάνει μία επένδυση και να πάει σε έναν τέτοιο οργανωμένο υποδοχέα, αφού του δίνετε την άδεια να εγκριθεί κατευθείαν με στρατηγική επένδυση και να κάνει ό,τι θέλει, όπου θέλει. Διαλύετε την έννοια της χωροταξίας.

Ως απόφοιτος δημόσιας Πανεπιστημιακής Σχολής Χωροταξίας σε αυτή τη χώρα, καταγγέλλω αυτό που κάνατε, με τη διάλυση σε ό,τι έχει απομείνει σε αυτή την επιστήμη. Απαράδεκτο. Θέλετε να κλείσετε τη Σχολή, κλείστε την. Μην βγάζετε άλλα παιδιά σε μία χώρα που δεν πιστεύει στη χωροταξία. Κλείστε και τις τρεις Σχολές, μην βγάζετε άλλα παιδιά, τα οποία δε θα μπορούν να εφαρμόσουν τίποτα από την επιστήμη τους, πλέον, γιατί την έχετε κάνει «τρυπητήρι».

Εάν θέλετε κάποια στιγμή να γίνουμε ευρωπαϊκή χώρα, χρειαζόμαστε χωροταξία και πολεοδομία. Εάν θέλετε να είμαστε «ζούγκλα» κάντε αυτούς τους νόμους που κάνετε. Ξέρω, όμως, ότι δεν σας ενδιαφέρει πλέον αυτό. Εάν σας ενδιέφερε να είμαστε ευρωπαϊκή χώρα, θα σεβόσασταν και τις ευρωπαϊκές νομοθεσίες. Θα σεβόσασταν, τουλάχιστον, τις καταδικαστικές αποφάσεις. Είμαστε αυτή τη στιγμή, η πρώτη χώρα σε μη συμμόρφωση με καταδικαστικές αποφάσεις των ευρωπαϊκών δικαστηρίων.

Πώς θα τα αδειοδοτείτε όλα αυτά;

Με πρότυπες περιβαλλοντικές δεσμεύσεις, δηλαδή, με μία υπεύθυνη δήλωση, με μία αυτοδέσμευση του κάθε επενδυτή.

Προφανώς, είχατε θεωρήσει, ότι ήταν τρομερή εφεύρεση αυτή η αδιανόητη αποικιοκρατική σύμβαση με τις Σκουριές. Να σας θυμίσω, εάν δεν το θυμάστε, τότε που το Συμβούλιο Επικρατείας έβγαλε απόφαση υπέρ του Δημοσίου, καταρρίπτοντας τα επιχειρήματα της εταιρείας των Σκουριών, ότι μπορεί να εφαρμοστεί αυτή η μέθοδος για το flash smelting. Άρα, «έπεφτε» η μελέτη περιβαλλοντικών επιπτώσεων, «έπεφτε» η περιβαλλοντική αδειοδότηση και όλο αυτό ήταν ευθύνη της εταιρείας και θα έπρεπε να αποζημιώσει το ελληνικό δημόσιο. Για να μην το κάνει αυτό, κάνατε μία καινούργια σύμβαση που προβλέπατε τα πάντα. Είναι κεφάλαια εξωτερικού όλα τα κέρδη της, μπορεί να τα εξάγει οποιαδήποτε στιγμή θέλει, πρέπει να έχει το ελληνικό δημόσιο συνάλλαγμα για να γίνεται όλο αυτό, έχει δικαίωμα πρόσβασης σε όλα τα δίκτυα, σε όλες τις υποδομές, όλοι οι φυσικοί πόροι της ανήκουν, έχει προτεραιότητα στον φυσικό χώρο όλης της Βορειοανατολικής Χαλκιδικής, οποιαδήποτε στιγμή θέλει μπορεί να κάνει ό,τι θέλει.

Τώρα τι κάνετε; Με το άρθρο 6, εισάγονται ρυθμίσεις που προβλέπουν προνομιακή πρόσβαση στα δίκτυα, αντιγράφοντας τη σύμβαση με τις Σκουριές. Θέλω να δω ποιο άλλο κόμματι της σύμβασης αυτής θα κανονικοποιήσετε, κανονικοποιώντας μας ως μία «αποικία» επιχειρήσεων, χωρίς άλλο παράδειγμα παγκοσμίως, γιατί η σύμβαση στις Σκουριές δεν υπάρχει σε κανένα άλλο μέρος του κόσμου.

Έχουμε την εξαίρεση των στρατηγικών επενδύσεων από κάθε όρο και περιορισμό, όπως ανέφερα και προηγουμένως. Η παρέκκλιση αυτή ισοδυναμεί κανονικά με τροποποίηση σχεδίου πόλεως και απαιτεί στρατηγική εκτίμηση περιβαλλοντικών επιπτώσεων, κατ’ επιταγή του ενωσιακού δικαίου. Εσείς, σε αυτή την περίπτωση, θα έχετε μία υπεύθυνη δήλωση, τις πρότυπες περιβαλλοντικές δεσμεύσεις.

Το άρθρο 9, είναι πάρα πολύ ενδιαφέρον άρθρο. Υπάρχουν ασφυκτικές προθεσμίες. Εκτός από τη δημόσια διαβούλευση των επτά ημερών και όποιος προλάβει, υπάρχουν και ασφυκτικές προθεσμίες, για να ληφθούν όλες οι εγκρίσεις. Πραγματικά, θεωρώ ότι είναι συνεπές και με ό,τι άλλο κάνετε, γιατί εσείς εδώ μας φέρνετε την υπερταχεία έγκριση των επενδύσεων. Όταν αυτοί οι επενδυτές, των οποίων εγκρίθηκαν όλα τα σχέδιά τους, μέσα σε λίγες ημέρες, θα παραβιάζουν ακόμη και αυτά που είχαν υποσχεθεί, μην ανησυχείτε, γιατί εσείς φέρατε την αλλαγή, τη διάλυση των Επιθεωρητών Περιβάλλοντος, οι οποίοι σε αυτούς που πήραν άδεια σε λίγες μέρες θα πρέπει να δώσουν τρία χρόνια παράταση για τα περιβαλλοντικά τους «εγκλήματα», για τρία χρόνια θα έχουν περιθώριο να συμμορφωθούν και μετά, εάν δεν περάσουν από τις διαδικασίες των ενστάσεων και πέσουν τα πρόστιμα, τότε να μπουν τα πρόστιμα. Δεκατρία στάδια, δέκα καινούργια. Προσθέστε τα στον περιβαλλοντικό έλεγχο. Στην αδειοδότηση όλα γρήγορα να γίνουν, όμως.

Φορολογικά κίνητρα και επιδοτήσεις. Και πάλι εδώ, σε αυτές τις μεγάλες επενδύσεις βλέπουμε, πραγματικά, έναν γενναίο σοσιαλισμό εκ μέρους σας. Να δούμε τι κάνετε με τις μικρές επιχειρήσεις; Τις μικρές επιχειρήσεις που τους «κόβετε» όλες τις ενισχύσεις για το ΄22, τις μικρές επιχειρήσεις, οι οποίες έχουν τετραπλάσιο ρυθμό απομείωσης κεφαλαίου, δηλαδή, χάνουν «τη γη κάτω από τα πόδια τους» και είναι αυτές που απασχολούν πάνω από το 90% της απασχόλησης των εργαζομένων, ενώ παράγουν πάνω από το 90% των δημοσίων εσόδων και των ασφαλιστικών εισφορών, σε αυτές, λοιπόν, τις επιχειρήσεις δίνετε αναστολές πληρωμών και τους ζητάτε να επιστρέψουν την επιστρεπτέα, όταν στις μεγάλες, πέρα από ένα Ταμείο Ανάκαμψης 60 δις, πέρα από τον «Ηρακλή» άλλα 12 δις, πέρα από τα χρήματα του Ταμείου Δημοσίων Επενδύσεων, στην πράξη, τους δίνετε και οποιαδήποτε άλλα τρομερά κίνητρα, όπως κάνετε και εδώ πέρα.

Επίσης, στις κυρώσεις δεν είναι μόνο, ότι θα έχουν τρία χρόνια να προσαρμοστούν στις συστάσεις των επιθεωρητών, και μετά θα μπουν οι όποιες κυρώσεις, αν δεν υπάρχει, στην ουσία, τελεσίδικη δικαστική απόφαση, το κράτος θα συνεχίσει να παρέχει «σκανδαλώδη» προνόμια σε αυτές τις επιχειρήσεις. Σε επιχειρήσεις που είναι «μαφίες», όπως έχουμε δει ξανά και ξανά, που μπορεί να έχουν καταδικαστεί πρωτόδικα και εσείς να συνεχίζετε να τις καλύπτετε με αυτά τα «σκανδαλώδη» προνόμια που τους δίνετε με αυτόν τον νόμο. Μέχρι να τελεσιδικήσει η δίκη. Πόσα χρόνια, δηλαδή, θα πάρει αυτό; Πείτε μας. Ποιος είναι ο μέσος όρος που χρειάζεται μία δίκη να τελεσιδικήσει στην Ελλάδα, από τη στιγμή που ξεκινάει η υπόθεση; Πείτε μας, για να ξέρουμε τι είναι αυτό που προτείνετε στο άρθρο 19.

Στο άρθρο 24, αυξάνεται το επιτρεπόμενο ποσοστό μεταβολής της έκτασης των ορίων του ΕΣΧΑΣΕ. Δημιουργείτε, στην ουσία, τα ιδιωτικά «κάστρα» που αποκλείουν τις μικρές και μεσαίες επιχειρήσεις, αλλά και τους κατοίκους. Όπως είπαμε, σε αντίθεση με τους οργανωμένους υποδοχείς, που προέβλεπε τόσο καιρό η περιβαλλοντική μας νομοθεσία και η χωροταξική μας, όπου υπάρχει εισφορά σε γη, δημόσιοι δρόμοι, κ.λπ., εδώ «οχυρώνετε» κάθε είδους συμφέροντα πίσω από «τείχη». Αυτό που πήγατε να κάνετε και στο Ελληνικό και μάλλον θα το κάνετε τελικά.

Επίσης, καταργείτε την προέγκριση οικοδομικής άδειας και για τις στρατηγικές επενδύσεις και για τις εκκλησιαστικές. Η προέγκριση αυτή είναι απαραίτητη για περιοχές εκτός σχεδίου, καθώς προσφέρει έναν, επιπλέον, έλεγχο στη διάχυτη δόμηση στο φυσικό περιβάλλον. Όμως, εσείς εδώ αυτή, ακριβώς, τη διάχυτη δόμηση την ενισχύετε, αυτή τη διάχυτη δόμηση θέλετε. Θέλετε με τον νόμο σας, είτε είναι παραλία, είτε είναι Natura, είτε είναι φυσικός χώρος, όποιος έρχεται σε σας και «φοράει το καπέλο» του επενδυτή να μπορεί να κάνει, ό,τι θέλει, όπου θέλει, όποτε θέλει.

Μας κάνετε μία βαθιά αντιευρωπαϊκή χώρα. Δεν θα κατονομάσω παραδείγματα άλλων χωρών, για να μην τις προσβάλω. Πάντως, μπορώ να σας πω, ότι δεν υπάρχει άλλο ευρωπαϊκό τέτοιο παράδειγμα, σαν αυτό που δημιουργείτε στη χώρα μας, πουθενά στην Ευρωπαϊκή Ένωση.

Πραγματικά, σας καλούμε να αλλάξετε πορεία. Άλλο οι εξυπηρετήσεις κι άλλο για χάρη των εξυπηρετήσεων να διαλύετε, αυτή τη στιγμή, ό,τι υπάρχει στην περιβαλλοντική και πολεοδομική νομοθεσία. Να διαλύετε επιστήμες, να διαλύετε ανθρώπους που σκέφτονται, ότι θα ήθελαν στη χώρα τους κάποια στιγμή να υπάρχουν θεσμοί που να προστατεύουν τους πολίτες από «μαφιόζικα» συμφέροντα. Δίνετε βορά σε αυτά τα συμφέροντα.

Προφανώς και καταψηφίζουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε πολύ τον κ. Αρσένη, με την τοποθέτηση του οποίου ολοκληρώσαμε τις τοποθετήσεις των Εισηγητών.

Τον λόγο έχει ο Αναπληρωτής Υπουργός Ανάπτυξης και Επενδύσεων, ο κ. Παπαθανάσης

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):**

Ευχαριστώ πολύ, κύριε Πρόεδρε. Ξεκινώντας θα ήθελα να ενώσω κι εγώ την ευχή μου, μαζί με τις ευχές όλων, για περαστικά και να αφήσετε πίσω σας αυτή τη δύσκολη στιγμή. Μία στιγμή που, όπως την περιγράψατε και με το μήνυμα που στέλνετε, μάς βρίσκετε δίπλα σας, κοντά σας και νομίζω ότι το μήνυμα αυτό είναι πολύ επίκαιρο. Δηλαδή, τη μοναξιά που αισθάνονται οι άνθρωποι μέσα στις Μονάδες Εντατικής Θεραπείας, την αξία του εμβολιασμού και την αξία να μεταφέρουμε στους συμπολίτες μας, ότι ο Covid είναι ακόμη εδώ και στέλνει πολλούς συμπολίτες μας, ανεμβολίαστους, κυρίως, εννέα στους δέκα, στις Μονάδες Εντατικής Θεραπείας. Επίσης, να σταθούμε δίπλα σας, κοντά σας και στο μήνυμα που στείλατε για το Εθνικό Σύστημα Υγείας, τη στήριξη που έχει δώσει και την ενίσχυση του συστήματος που έφερε η Κυβέρνηση και να πούμε ότι αυτό είναι ένα διαχρονικό μήνυμα, το οποίο καταλαμβάνει και θα καταλαμβάνει όλες τις σκέψεις μας, έως ότου διώξουμε την πανδημία από κοντά μας.

Κυρίες και κύριοι Βουλευτές, σήμερα καλείστε στην, επί της αρχής, διαδικασία, να συζητήσετε και να συζητήσουμε το νομοσχέδιο για τις στρατηγικές επενδύσεις και τη βελτίωση του επενδυτικού περιβάλλοντος, μέσω της επιτάχυνσης διαδικασιών στις ιδιωτικές επενδύσεις και τη δημιουργία πλαισίου για τις εταιρείες τεχνοβλαστούς. Ο Εισηγητής μας, ο κ. Ταραντίλης, τον οποίον και συγχαίρω, έδωσε με τον καλύτερο τρόπο, με τον πιο αναλυτικό τρόπο και με τον πιο συνεκτικό τρόπο την ουσία του νομοσχεδίου. Συγχαρητήρια Χρήστο, γιατί, πραγματικά, απέδωσες ακριβώς την ουσία του νομοσχεδίου που είναι η επόμενη μέρα για την Πατρίδα μας.

Επειδή ορισμένα πράγματα, ούτε στην πολιτική, ούτε στην οικονομία είναι τυχαία, θα ήθελα να αναφερθώ στην, προ ολίγων ημερών, κατάθεση του Προϋπολογισμού, που θα συζητηθεί τον Δεκέμβριο και που αναθεωρεί -και εδώ στέκομαι στο ότι τίποτα δεν είναι τυχαίο- την ανάπτυξη της Πατρίδας μας από το 3,6%, που είχαμε πολύ συντηρητικά αναφέρει το 2020, στο 6,9%. Δηλαδή, ουσιαστικά, αναθεωρεί την ανάπτυξη κατά 92%, αποδεικνύοντας ότι όλη αυτή δουλειά που γίνεται με τα νομοσχέδια, με την επιτάχυνση, με τη δημιουργία ενός φιλοεπενδυτικού κλίματος, λαμβάνει «σάρκα και οστά» και δίνει τις θέσεις εργασίας που θέλουμε να δώσουμε στους συμπολίτες μας. Από τον Σεπτέμβριο του 2020, που ήμασταν στο 16,5%, βρισκόμαστε σήμερα στο 13%, δίνοντας, ίσως, και εκατοντάδες χιλιάδες θέσεις εργασίας, κρατώντας τις νέες και τους νέους στους τόπους που θέλουν να μείνουν, αλλά, ταυτόχρονα, με τις στρατηγικές επενδύσεις που σήμερα συζητάμε, αναστρέφουμε και το brain drain, φέρνοντας πίσω νέες και νέους που έχουν φύγει κατά την περίοδο της δεκαετούς κρίσης.

Αυτό είναι πολύ έντονο και το βλέπουμε πολύ έντονα στους μεγάλους τεχνολογικούς πρωταθλητές, όπου, περίπου, το 20% των ατόμων που αιτούνται να καταλάβουν μία θέση, είναι Έλληνες που είχαν φύγει κατά την περίοδο της κρίσης. Θα ήθελα να σας πω, ότι επειδή η ανάπτυξη είναι αυτή που φέρνει τις θέσεις εργασίας, δεν είναι τυχαίο, ότι σύμφωνα με τα στατιστικά θα έχουμε, περίπου, ανάπτυξη την περίοδο 2021-2022, ύψους 11,7% , που σημαίνει ότι το 2022 θα έχουμε αποκαταστήσει το επίπεδο του 2019, εν μέσω ακόμη της πανδημίας, και με μία αύξηση, της τάξεως του 1,7%, έναντι του 2019. Αυτή, λοιπόν, είναι η προσπάθειά μας και όπως έχει αποδοθεί από την Ευρωπαϊκή Επιτροπή, η αύξηση των επενδύσεων θα είναι για το 2021 στο 12,9%, ενώ το 2022 θα ανέλθει στο 15,1%, μειώνοντας το επενδυτικό κενό και δημιουργώντας θέσεις εργασίας. Νομίζω, ότι αυτή είναι η ουσία της πολιτικής που ασκούμε τα δύο χρόνια αυτά, δημιουργώντας αυτό το φιλοεπενδυτικό περιβάλλον.

 Έτσι, λοιπόν, κυρίες και κύριοι, έχουμε ένα νομοσχέδιο που συνεχίζει αυτό που ξεκινήσαμε με τον πρώτο νόμο που φέραμε, τον «Επενδύω στην Ελλάδα», δημιουργώντας έναν φιλοεπενδυτικό περιβάλλον, θέτοντας τις βάσεις της εμπιστοσύνης της επενδυτικής κοινότητας, απέναντι στην Ελλάδα.

Πλέον, η επενδυτική κοινότητα βλέπει μία Κυβέρνηση, έναν Πρωθυπουργό, η οποία μιλά σε μία συγκεκριμένη συχνότητα του φιλοεπενδυτικού περιβάλλοντος, δηλαδή, ενός περιβάλλοντος που δεν θέλει να διώξει τους επενδυτές, αλλά θέλει να φέρει τους επενδυτές. Πολλές από τις συζητήσεις που έχουν γίνει εδώ μέσα, αποδεικνύουν ότι η Αντιπολίτευση πολλές φορές μπερδεύει τα λόγια της.

Θα ήθελα να σταθώ σε ερωτήματα που έχουν τεθεί, κατά τη διάρκεια των ομιλιών των Εισηγητών. Κυρία Πέρκα, αναφερθήκατε στον αν προσαρμόζουμε τους νόμους, ανάλογα με τις επενδύσεις. Θέλω να σας απαντήσω, ότι εμείς προσαρμόζουμε την πολιτική μας, προσαρμόζουμε τη στρατηγική μας στις επενδύσεις, ανάλογα με αυτά που φέρνει η εποχή και που δημιουργούν νέα δυναμική στην Πατρίδα μας και που δημιουργούν νέες θέσεις εργασίας και κυρίως, ότι αντιστρέφουν το brain drain.

Συγκεκριμένα, και θέλω να μου πείτε, εάν είναι αρνητικό, το ότι στρεφόμαστε περισσότερο στις στρατηγικές επενδύσεις στην αγροδιατροφή, στην έρευνα και ανάπτυξη, στη ρομποτική και στην τεχνητή νοημοσύνη, στην παροχή υπολογιστικού νέφους, cloud computing, στα κέντρα δεδομένων, τα data centers, αυτά βρίσκετε μέσα σε αυτό το νομοσχέδιο, στη διαστημική βιομηχανία, στον ψηφιακό μετασχηματισμό των επιχειρήσεων, στον ιατρικό τουρισμό, στη διαχείριση των απορριμμάτων και των αποβλήτων, στις μόνιμες εγκαταστάσεις κινηματογραφικών παραγωγών, στα στούντιο, όπου δεν υπήρχε καμία πρόβλεψη, στα επιχειρηματικά πάρκα, που αφέθηκαν όλα αυτά τα χρόνια στη μοναξιά τους, και που σήμερα δεν υπάρχει ούτε ένα μέτρο βιομηχανικού χώρου να μπει και να αναπτυχθεί μία επιχείρηση. Αλλά και στα μεγάλα και σημαντικά έργα κοινού ευρωπαϊκού ενδιαφέροντος, τα λεγόμενα IPCIS, επειδή ξεχάσατε εσείς στην κυβέρνηση του ΣΥΡΙΖΑ, να εντάξετε τη χώρα μας στο IPCI του υδρογόνου, σας λέω ότι καταφέραμε και το βάλαμε και στο και πέντε, αλλά ξεχάσατε να εντάξετε τη χώρα μας και στο cluster των μπαταριών που κι εκεί καταφέραμε και την εντάξαμε και στο και πέντε. Σήμερα, θέλω να σας πω, ότι υπάρχουν βιομηχανίες που βρίσκονται πλέον σε αυτό το cluster μαζί με την μικροηλεκτρονική και που πολύ σύντομα θα δούμε καινοτόμες λειτουργίες και ίσως και νέα εργοστάσια, ειδικά σε περιοχές που ενδιαφέρεστε, δηλαδή, της Δυτικής Μακεδονίας, που θα δημιουργήσουν εκατοντάδες θέσεις εργασίας. Μπαταρίες, λοιπόν, δε βάλατε τη χώρα μας μέσα και το καταφέραμε στο και πέντε, όταν βρεθήκαμε στην Κυβέρνηση και είδαμε ότι είχε ξεχαστεί από την Κυβέρνησή σας να ενταχθεί εκεί.

Έτσι, λοιπόν, βρισκόμαστε μπροστά σε αυτό που εμείς χαρακτηρίζουμε ως τη «Βίβλο» των στρατηγικών επενδύσεων. Ξέρετε, είναι πολύ σημαντικό, η εικόνα που δείχνουμε προς τα έξω, κυρίως, όταν ένας ξένος επενδυτής έρχεται, να μην βρίσκεται μπροστά σε μία πολυνομία και να μην μπερδεύεται μέσα από την κατανόηση ή μέσα από την ανάγνωση διαφορετικών νόμων. Τι κάνουμε, λοιπόν; Δημιουργούμε και ενσωματώνουμε όλες τις διατάξεις των στρατηγικών επενδύσεων των νόμων του 2010 και του 2019 σε ένα ενιαίο κείμενο και δημιουργούμε μία σαφέστατη απεικόνιση της νέας εποχής που έρχεται, της επιτάχυνσης που θέλουμε να φέρουμε, μέσα σε έναν νόμο που τον λέμε νόμο περί στρατηγικών επενδύσεων. Επομένως, ο επενδυτής, πλέον, δεν χρειάζεται να πηγαίνει σε άλλους νόμους, θα μπορεί να διαβάζει έναν και όταν μεταφραστεί και σε άλλες γλώσσες, θα μπορούμε να απευθυνόμαστε στους επενδυτές.

Έχει σημασία αυτό, γιατί αναφέρατε τι συμβαίνει με τις άμεσες ξένες επενδύσεις. Παραλάβαμε τη χώρα μας «ουραγό» στην Ευρώπη με 0,30% του ευρωπαϊκού ποσοστού. Είμαστε μεν στο 0,7%, αλλά αυξήθηκε, κύριε Κατρίνη, κατά 100%. Αυτή, λοιπόν, είναι η πρόοδος, ότι αυξάνουμε συνεχώς. Δεν σας είπα για πανηγυρισμούς. Σας είπα, ότι γίνεται η προσπάθεια, αυξήθηκε κατά 100% το ποσοστό. Σαφώς, είμαστε πολύ πίσω και πρέπει να δουλέψουμε πολύ εντατικά, έτσι ώστε να φέρουμε άμεσα ξένες επενδύσεις.

Για να δημιουργηθεί, λοιπόν, αυτό το κλίμα δημιουργούμε, ακριβώς, αυτό το σαφές και ενιαίο κείμενο και περιλαμβάνουμε όλες αυτές τις νέες επενδύσεις. Πώς θα φέρετε τη Microsoft εδώ, όταν δεν υπήρχαν διατάξεις χωροταξικές, για να μπορούν να εγκατασταθούν data center; Ακόμη, σας λέω και για τα στούντιο κινηματογράφου που θέλουν να φέρουν εδώ την παραγωγή ταινιών με πολλές θέσεις εργασίας, αλλά και για αγροδιατροφή και για τον ιατρικό τουρισμό και για τα απορρίμματα και για τα επιχειρηματικά πάρκα. Επομένως, μιλήσαμε για σημαντικά νέα γεγονότα, νέες επενδύσεις, νέους κλάδους που έπρεπε να ληφθούν υπόψη και αυτό κάναμε μέσα σε αυτόν τον νόμο.

Τι κίνητρα δίνουμε; Το κίνητρο της χωροθέτησης (ΕΣΧΑΣΕ), το κίνητρο της ταχείας αδειοδότησης, φορολογικά κίνητρα, κεφαλαιακά κίνητρα, πλέον - θα αναλύσω τι εννοώ και αφορά και εσάς στις περιοχές της Δυτικής Μακεδονίας, κυρία Πέρκα- και κίνητρα για τη φορολογική κατοικία.

Επειδή αναφέρθηκε, ότι έχουμε σβήσει ή έχουμε αφαιρέσει τις μονάδες εργασίας, σας λέω, ότι πουθενά σε αυτό το νομοσχέδιο δεν έχουν αφαιρεθεί. Προσέξτε, στρατηγικές επενδύσεις 1, διατήρηση κατηγορίας, 40 εκατομμύρια ευρώ και 75 ΕΜΕ, στρατηγικές επενδύσεις 2, διατήρηση κατηγορίας 30 εκατομμύρια ευρώ. Τι κάναμε; Μειώσαμε το ύψος των επενδύσεων, προκειμένου να μπορούν να μπαίνουν πιο εύκολα επενδύσεις και κρατήσαμε, σαφώς, τις θέσεις εργασίας. Στρατηγικές επενδύσεις 2, επενδύσεις εντός οργανωμένων υποδοχέων. Μείωση του κατώτατου ορίου στις 20 και 40 ΕΜΕ. Θα μιλήσουμε για τις εμβληματικές επενδύσεις, που αναφέρθηκε ο κ. Αρσένης. Στρατηγικές επενδύσεις ταχείας αδειοδότησης, διατήρηση 30 ΕΜΕ και νέα κατηγορία 30 ΕΜΕ ΚΑΙ 100 ΕΜΕ.

Επομένως, παντού υπάρχουν οι απαιτούμενες θέσεις εργασίας. Πού δεν βάλαμε θέσεις εργασίας; Δεν βάλαμε θέσεις εργασίας, ούτε ύψος, σε αυτό που λέμε εμβληματικές επενδύσεις εξαιρετικής σημασίας. Δεν μπορεί να μετρήσει κανείς την αξία ένα εργαστήριο ερευνητικό, καινοτόμο να έρθει εδώ και να ανακαλύψει, παραδείγματος χάρη, το εμβόλιο του COVID-19. Τι θα πούμε, ότι δεν είσαι εμβληματική επένδυση, εσύ που πρόκειται να ανακαλύψεις ένα εμβόλιο, επειδή η επένδυσή σου είναι στα 10 εκατομμύρια και πρέπει να έχεις τόσες θέσεις εργασίας; Αυτή είναι η έννοια της εμβληματικής επενδύσεως.

Στον προηγούμενο νόμο που είχατε 200 εκατομμύρια ήταν άνευ αντικειμένου. Δεν υπήρχε κανένα αντικείμενο στα 200 εκατομμύρια, ούτε μπήκε καμία επένδυση στα 200 εκατομμύρια, ήταν άνευ αξίας. Επομένως, εδώ δημιουργήσαμε αξία. Είπαμε ότι αυτές οι εμβληματικές επενδύσεις θα χρηματοδοτηθούν από το Ταμείο Ανάκαμψης και, κατ’ ουσία, είναι οι μοναδικές επενδύσεις, εκτός από την έρευνα και την καινοτομία, που έχουν μία οριζόντια χρηματοδότηση, όλες οι άλλες παίρνουν φορολογικές απαλλαγές. Είναι οι μοναδικές επενδύσεις που θα λάβουν κεφαλαιακή στήριξη.

Έτσι, λοιπόν, συνεχίζουμε την απλοποίηση της διαδικασίας και την αναθέτουμε σε ιδιωτικούς πιστοποιημένους φορείς. Mα, το κάναμε από τις επενδύσεις στην Ελλάδα και δημιουργώντας αυτό το one stop shop, κάτι που λειτουργούσε, προσπαθούμε, πλέον, να επιταχύνουμε τις διαδικασίες. Πού «κολλάει» η διαδικασία; «Κολλάει» στην περιβαλλοντική αδειοδότηση. Μάλιστα. Δημιουργήθηκε, λοιπόν, το μητρώο στο Υπουργείο Ενέργειας και Περιβάλλοντος και εκεί θα χρησιμοποιήσουμε, προκειμένου να επιταχύνουμε τις διαδικασίες, τους αξιολογητές του Μητρώου Πιστοποιημένων Αξιολογητών Μελετών Περιβαλλοντικών Επιπτώσεων. Αυτό το κάνουμε αυτό, για να επιταχύνουμε τη διαδικασία. Και πώς μπορούμε να είμαστε συνεπείς στη συνέχεια και στις μακροχρόνιες υποχρεώσεις των επενδυτών, κάτι που δεν υπήρχε μέχρι σήμερα;

Νομοθετούμε, προς όφελος της Πολιτείας και λέμε, ότι πρέπει ένας πιστοποιημένος φορέας να παρακολουθεί την επένδυση και να πιστοποιεί, κάθε χρόνο, αυτόν τον οποίο ήρθε. Γνωρίζετε ότι στην ΕΛΤΕ, υπάρχει συγκεκριμένος κατάλογος με πιστοποιημένους ορκωτούς ελεγκτές, για να κάνουν αυτή τη δουλειά, και αυτούς θα χρησιμοποιήσουμε, έτσι ώστε να μας πιστοποιούν, ότι, πράγματι, υλοποιείται, κατά τα συμφωνηθέντα, η στρατηγική επένδυση.

Και επειδή αναφέρθηκα στην Επιτροπή Λογιστικής Τυποποίησης και Ελέγχου, τη γνωρίζετε πολύ καλά. Η Πολιτεία εμπιστεύεται τον ιδιωτικό τομέα, σε ότι έχει σχέση με τους ορκωτούς ελεγκτές και αυτό που κάνουμε, κατ’ ουσία, είναι να δημιουργούμε μία ταχύτητα και μία διευκόλυνση στην όλη διαδικασία, που είναι μία ταχύτητα και για τον επενδυτή. Σαφώς, αυτός θα πληρώνει τον ορκωτό ελεγκτή, αλλά, βεβαίως, ο ορκωτός ελεγκτής έχει την ευθύνη, διότι, ανά πάσα στιγμή, με τη στατιστική που έχουμε, μπορούμε να ελέγξουμε.

Κρατάμε, λοιπόν, ως Πολιτεία, πάντα κρατάμε ως Πολιτεία, τον επιτελικό μας ρόλο. Άλλωστε, έτσι δουλέψαμε από την πρώτη στιγμή. Και βεβαίως, δίνουμε νέες χρήσεις γης. Δεν θα μπορούσε να γίνει διαφορετικά. Δεν μπορούν να εγκατασταθούν διαφορετικά τα Data Center Logistics, διότι έχουν, τελείως, διαφορετικές προδιαγραφές.

Επίσης, έχει μεγάλη σημασία, ότι οι εμβληματικές επενδύσεις, αλλά, κυρίως, οι ερευνητικές και καινοτόμες δραστηριότητες, που θα δώσουν την προστιθέμενη αξία, θα φέρουν στην Πατρίδα μας νέες και νέους επιστήμονες από το εξωτερικό. Αυτό είναι που βλέπουμε σήμερα παντού. Σε κάθε νέα τέτοια επιχείρηση, είτε είναι η Deloitte, είτε είναι η Cisco, είτε είναι η TeamViewer, είτε είναι η Pfizer, είτε είναι η Microsoft, ένα 20%, περίπου, - δεν σας λέω πόσες είναι οι αιτήσεις- είναι Ελληνίδες και Έλληνες, που επιστρέφουν στην Ελλάδα, γιατί θέλουν να γυρίσουν στην Πατρίδα τους. Και δεν είναι το θέμα του ύψους των αμοιβών που λαμβάνουν, αλλά θέλουν να έχουν ένα επάγγελμα, μία εργασία, που να «στέκεται» απέναντι στη μόρφωσή τους.

Βεβαίως, για το Σχέδιο Δίκαιης Αναπτυξιακής Μετάβασης στις στρατηγικές επενδύσεις, έχουμε έναν συντελεστή απομείωσης 25%, ακριβώς, γιατί θέλουμε να στηρίξουμε την περιοχή με πάρα πολλά μέτρα. Και έρχεται, κατατίθεται στη Βουλή αυτή την εβδομάδα, το σχέδιο νόμου για τη δίκαιη αναπτυξιακή μετάβαση, ενώ πολύ σύντομα, έρχεται και ο νέος αναπτυξιακός νόμος. Αυτά τα τρία αναπτυξιακά «εργαλεία», μαζί με τον νέο χάρτη περιφερειακών ενισχύσεων, θα οδηγήσουν την Πατρίδα μας σε ισχυρή ανάπτυξη.

Προχωράμε, λοιπόν, και εμπιστευόμενοι τον ιδιωτικό τομέα -έχει σημασία αυτό-, σε συνεργασία με το Τεχνικό Επιμελητήριο και το Οικονομικό Επιμελητήριο, αυξήσαμε τους επιστήμονες που συμμετέχουν μέσα σε αυτή τη διαδικασία. Καταρχάς, τα μητρώα αυτά, ήταν πολύ παλιά και πολύ μικρός αριθμός. Έτσι, αυξήσαμε τα μητρώα με ένα πλαίσιο συνεργασίας, πολύ πιο στενό, με το Τεχνικό Επιμελητήριο και με το Οικονομικό Επιμελητήριο.

Επίσης, καταφέραμε μέσα από υπουργικές αποφάσεις και με διαδικασίες -κι εδώ μπορεί να γίνει μεγάλη συζήτηση, γιατί περιορίζουμε τις Περιφέρειες και ακούστηκε και το Μακεδονίας-Θράκης και θέλω να επιφυλαχθώ για το Μακεδονίας- Θράκης, γιατί μπορεί να διατηρήσουμε κάποια δραστηριότητα- και βγάλαμε τα σχέδια του Ιουλίου.

Είναι πρωτοφανές για τα ελληνικά δεδομένα, καθώς βγήκε οριστικός πίνακας. Δεν σας λέω για τον Ιανουάριο ή για τον Απρίλιο, αλλά για τον Ιούλιο. Βγήκε οριστικός πίνακας μέσα σε εκατό ημέρες, όταν οι εξακόσιες εβδομήντα ημέρες ήταν ο μέσος όρος που έβγαιναν αυτές οι αποφάσεις.

Τι θέλουμε να κάνουμε; Θέλουμε να μειώσουμε το όριο των εκατό ημερών και να φτάσουμε στις εξήντα μέρες, για να μπορεί ο επενδυτής να γνωρίζει, εάν θα εγκριθεί το πρόγραμμα του. Γνωρίζετε πολύ καλά, ότι όταν ξεκινήσει μία δραστηριότητα και δαπανηθούν χρήματα, δεν υπάρχει αντιστροφή του γεγονότος. Εάν δεν εγκριθεί η επένδυση του, απεντάσσεται και δεν μπορεί να μπει και σε νέο σχέδιο, διότι έχει ξεκινήσει, ήδη, την επένδυση. Είναι βασικό στοιχείο του απαλλακτικού χάρτη, να μην υπάρχει έναρξη της δραστηριότητας, αν δεν ενταχθεί σε ένα καθεστώς ενίσχυσης. Επομένως, αυτό είναι πολύ σημαντικό. Δεν μπορούν να περιμένουν δύο χρόνια οι επενδυτές, όπως περιμένουν τώρα σε πολλές Περιφέρειες, έναν χρόνο και ενάμιση, πότε θα ενταχθούν ή πότε θα ολοκληρωθεί αυτή η διαδικασία.

Περαιτέρω, θέλουμε να μειώσουμε τον χρόνο και στους ελέγχους. Ανεβάζουμε, λοιπόν, υποχρεωτικά τον έλεγχο από 700.000 ευρώ και πάνω, σε εξωτερικούς πιστοποιημένους ορκωτούς ελεγκτές, ακριβώς, γιατί θέλουμε να γίνονται πιο γρήγορα τα πράγματα. Ξέρετε, όταν ξεκινήσαμε με τον «Επενδύω στην Ελλάδα», στη συζήτηση που είχαμε κάνει, είχατε πει, ότι «δίνετε στους ιδιώτες τον έλεγχο». Ξεκίνησε, δειλά-δειλά, αυτό με ένα 2%, 3%, 5% και τώρα έχει φτάσει στο 70%, στο 80% των σχεδίων να πηγαίνουν εκεί. Βεβαίως, υπάρχουν και μερικές φορές αντιρρήσεις, γιατί δεν κρατήθηκαν τα όργανα ελέγχου που είναι τριμελή, αλλά θέλω να σας πω, ότι κρατήσαμε τα όργανα ελέγχου, δυνητικά κάτω από τις 700.000 ευρώ, έτσι ώστε, να μην πείτε, ότι υπάρχει επιβάρυνση στον έλεγχο, ακριβώς, γιατί είναι μικρότερα σχέδια και πάνω από 700.000 ευρώ και σε μία μόνο δηλωτική πράξη. Αυτό, δηλαδή, που έπαιρνε για την ολοκλήρωση έναν και ενάμιση χρόνο -και το ξέρετε πολύ καλά- το κάνουμε μόνο σε μία δηλωτική πράξη, σε ένα βήμα, ενώ το κράτος έχει το 30% δυνατότητα να πάει με τυχαιότητα να κάνει τους ελέγχους.

Εμπιστευόμενοι την ιδιωτική οικονομία και εμπιστευόμενοι τον επιχειρηματία και τον πολίτη, «χτίζουμε» μία νέα σχέση. Και αυτό είναι που θέλουμε να κάνουμε εδώ στην Ελλάδα. Να «χτίσουμε» μία νέα σχέση της Πολιτείας με τον επενδυτή, ακριβώς, για να αισθανθεί ο επενδυτής σίγουρος, ότι δεν θα τον ταλαιπωρήσει η Δημόσια Διοίκηση. Και αυτό θα το κάνουμε μέχρι τέλους.

Σε ότι αφορά στην ολοκλήρωση των σχεδίων που έχουν υπαχθεί στους προγενέστερους, διευρύνονται τα όρια μεταφοράς δαπανών. Δίνουμε μία ευκολία να μπορεί -πάντοτε μέσα στο επιχειρηματικό σχέδιο- να γίνει μια μεταφορά δαπανών, έτσι ώστε να μην υπάρξουν απεντάξεις, γιατί, ούτως ή άλλως, οι δαπάνες έχουν γίνει. Και βεβαίως, ό,τι έχει γίνει στον ν. 3299/2004 και του 2008, όλα, πλέον, πρέπει να γίνονται ηλεκτρονικά.

Μιλήσαμε, λοιπόν, για τις στρατηγικές και τις ιδιωτικές επενδύσεις και το τι θέλουμε να κάνουμε. Ειδικά στις ιδιωτικές επενδύσεις, θα τα δείτε και στον νέο αναπτυξιακό νόμο, πάλι θα παρουσιάζονται όλα αυτά και θα δείτε έναν νέο νόμο πολύ «επιθετικό», με την έννοια του να δημιουργήσει αυτά τα στοιχεία της φιλοεπενδυτικής δραστηριότητας στην Πατρίδα μας και να θέσει αυτή τη σχέση εμπιστοσύνης σε πολύ ψηλά όρια.

Σε σχέση με τα κεφάλαια εξωτερικού, δημιουργήσαμε την προσωρινή άδεια. Σήμερα, μία ξένη επένδυση, για να έρθει στην Ελλάδα και να ιδρύσει ένα γραφείο, μπορεί να έπαιρνε έναν και ενάμιση χρόνο. Οι άνθρωποι αυτοί απογοητεύονταν, διότι δεν έβρισκαν απέναντί τους αυτό που τους έλεγε η Πολιτεία, ότι μπορούμε να σας εξυπηρετήσουμε. Δημιουργούμε, λοιπόν, μία προσωρινή άδεια, η οποία θα έχει και μία δήλωση από έναν ορκωτό ελεγκτή περί την πληρότητα του φακέλου. Αυτό σημαίνει, ότι την επόμενη μέρα μπορεί να ανοίξει τραπεζικό λογαριασμό και να αρχίσει να λειτουργεί η επιχείρηση στην Ελλάδα. Δηλαδή, φέρνουμε νωρίτερα τη λειτουργία των επενδύσεων και τη δημιουργία νέων θέσεων εργασίας. Ξέρετε πόσες θέσεις εργασίας δημιουργούν αυτές οι εταιρίες που έρχονται και λειτουργούν, στο πλαίσιο της παροχής υπηρεσιών, σε όλο το παγκόσμιό τους γίγνεσθαι; Πολλές θέσεις εργασίας και εξειδικευμένες θέσεις εργασίας.

Παράλληλα, δίνουμε τη δυνατότητα συμπερίληψης στην απόφαση υπαγωγής και διαφορετικών αυτοτελών εγκαταστάσεων. Αυτό είναι πολύ λογικό, γιατί μπορεί μία εταιρεία να έχει την έδρα εδώ, αλλά να λειτουργεί και στην Κοζάνη, να λειτουργεί και στην Κρήτη. Είναι αυτονόητο. Βεβαίως, προσδιορίζουμε το περιθώριο κέρδους στις κατευθυντήριες γραμμές, πάντα του ΟΟΣΑ και στη, γενικώς, εφαρμοζόμενη πρακτική, αναφορά με το cost plus. Έτσι, όμως, έχει τη δυνατότητα ο επενδυτής να το φέρει σε έναν εύλογο χρόνο, ενώ έχει ξεκινήσει να λειτουργεί. Πιστέψτε με, αυτοί οι επενδυτές είναι πολύ σοβαροί, ενώ εκείνο που θέλουν είναι ταχύτητα. Τους δίνουμε ταχύτητα και τη δυνατότητα να επιχειρήσουν και γι’ αυτό πιστεύουμε, ότι όλο αυτό το πλαίσιο θα προσελκύσει ακόμη πιο πολλές επενδύσεις στην Πατρίδα μας.

Σχετικά τώρα με το Γ΄ Τμήμα και τους τεχνοβλαστούς. Γιατί υπήρξε η ανάγκη να αντιμετωπίσουμε το θέμα των τεχνοβλαστών; Απλούστατα, γιατί είμαστε πίσω σε πολλούς δείκτες στην παγκόσμια κατάταξη και ενώ έχουμε πολύ ισχυρό δυναμικό στην Πατρίδα μας, υστερούμε στο θεσμικό πλαίσιο, έτσι ώστε να δημιουργήσουμε ένα ενιαίο νομοθετικό πλαίσιο, ώστε να απλοποιήσουμε τις διαδικασίες, να άρουμε τις ασάφειες και να δημιουργήσουμε ένα εκσυγχρονιστικό πλαίσιο λειτουργίας των spin off.

Με τις προτεινόμενες διατάξεις τίθενται οι σαφείς ορισμοί, αναφορικά με τις εταιρείες, o τρόπος συμμετοχής των ερευνητών και καθορίζεται και η σχέση των εταιρειών με τους ερευνητικούς οργανισμούς. Με άλλα λόγια, καθορίζεται ο τρόπος συμμετοχής του ερευνητικού οργανισμού στις εταιρείες και η κατανομή των εισπραχθέντων δικαιωμάτων στους εταίρους, μέσα στο πλαίσιο συμμετοχής των προσώπων αυτών, όπως προβλέπεται.

Τέλος, καταργούνται οι διατάξεις της νομοθεσίας, που έρχονται σε αντίθεση με την προτεινόμενη ρύθμιση, ενώ στοχεύουμε στην κωδικοποίηση και βελτίωση του υφιστάμενου πλαισίου, έτσι ώστε να γνωρίζει ο καθένας, με εύκολο και απλό τρόπο, πώς ιδρύεται και ποιοι είναι οι κανόνες λειτουργίας μιας εταιρείας τεχνοβλαστού. Αφορά καθαρά η ρύθμιση στους ερευνητικούς οργανισμούς της χώρας, όπως ορίζονται στο σχέδιο και στους ερευνητές, ενώ, κατ’ ουσία, η επέκταση αφορά επενδυτές που σκοπεύουν να επενδύσουν στις εταιρείες αυτές.

Κυρίες και κύριοι, το νομοσχέδιο αυτό για τις στρατηγικές επενδύσεις θέτει τη βάση για μία ισχυρή ανάπτυξη. Αυτό συνοδευόμενο με το μεγάλο στοίχημα της Πολιτείας, που έχει σχέση με την αλλαγή του παραγωγικού μοντέλου στη Δυτική Μακεδονία και στη συνέχεια με τον νέο αναπτυξιακό νόμο, θα είναι τα ισχυρά «εργαλεία», διότι «μοχλεύουν» πολύ ισχυρούς ιδιωτικούς πόρους για την ανάπτυξη της Πατρίδας μας. Από την πρώτη στιγμή, ο Κυριάκος Μητσοτάκης, είπε ότι θέλει να δημιουργήσει σε αυτή τη χώρα ένα περιβάλλον ισχυρά επενδυτικό, για να μπορέσουν όλες οι νέες και οι νέοι να βρουν δουλειά, να γυρίσουν πίσω, όσοι έχουν φύγει και να μπορέσουμε να δημιουργήσουμε πλούτο που θα τον διανείμουμε σε αυτούς που τον έχουν περισσότερο ανάγκη. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε τον Υπουργό, τον κύριο Παπαθανάση.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Υπουργέ, δεν απαντήσατε, αναφορικά με το άρθρο 5.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Υπουργέ, αν είναι κάτι αναλυτικό να το πούμε στην επόμενη συνεδρίαση, δεν τελειώσαμε σήμερα.

Εάν θέλετε, όμως, μπορείτε να απαντήσετε, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):**

Από την πρώτη στιγμή, είπαμε ότι προστατεύουμε το περιβάλλον. Καμία πράξη της Κυβέρνησης αυτής δεν θα διακύβευε την αρτιότητα και την ακεραιότητα του περιβάλλοντος.

Κυρίες και κύριοι, το άρθρο 5 δίνει τη δυνατότητα στα ειδικά πολεοδομικά σχέδια να περιλαμβάνουν εκτάσεις που βρίσκονται εντός σχεδίου, όπως, ακριβώς, τα ΕΣΧΑΣΕ. Δεν είναι κάτι άγνωστο με τη χωροταξική πολιτική τα ΕΣΧΑΣΕ, ούτε τα ειδικά πολεοδομικά σχέδια. Γνωρίζει η κυρία Πέρκα, ότι τα ειδικά πολεοδομικά σχέδια είναι ισχυρά «εργαλεία» που καταλήγουν σε προεδρικό διάταγμα, το οποίο για να εκδοθεί, πρέπει να περάσει από το Συμβούλιο της Επικρατείας. Βεβαίως, ως Κυβέρνηση, εμπιστευόμαστε το Συμβούλιο Επικρατείας, ότι έχει τη σωστή κρίση, σχετικά με την περιβαλλοντική νομοθεσία.

Επομένως, το άρθρο 5, δίνει τη δυνατότητα να δημιουργούνται ειδικά πολεοδομικά σχέδια και να προκύπτει προεδρικό διάταγμα, το οποίο βγαίνει μετά από έγκριση από το Συμβούλιο της Επικρατείας.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, εγώ ρώτησα για το άρθρο 2, για τις εμβληματικές επενδύσεις στρατηγικής σημασίας, ποιες είναι οι προϋποθέσεις, σε ότι αφορά στον Προϋπολογισμό και ποιες είναι οι προϋποθέσεις, αναφορικά με τις θέσεις απασχόλησης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μπορούμε να επανέλθουμε στις επόμενες συνεδριάσεις.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Απλά, επειδή είχε πει στην ομιλία του ότι θα απαντήσει και δεν απάντησε, γι’ αυτό το αναφέρω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Υπουργός λέει ότι απάντησε, εσείς ότι δεν απάντησε. Όλα αυτά είναι σχετικά.

Με την ομιλία του Υπουργού ολοκληρώθηκε η σημερινή συνεδρίαση της Επιτροπής Παραγωγής και Εμπορίου, που ήταν η πρώτη από τις τέσσερις συνεδριάσεις που θα κάνουμε για το νομοσχέδιο του Υπουργείου Ανάπτυξης και Επενδύσεων, σχετικά με τις στρατηγικές επενδύσεις και βελτίωση του επενδυτικού περιβάλλοντος, μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς.

Σας ευχαριστώ πολύ. Καλή συνέχεια σε όλους. Θα συνεχίσουμε αύριο στις 16.00 με την ακρόαση των φορέων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Βρυζίδου Παρασκευή, Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Παπαναστάσης Νικόλαος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 17.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**